Firmy začnú zverejňovať základný plat už v inzeráte

Povinnosť zverejňovať základnú zložku mzdy sa netýka verejnej správy. Platy sa tu odvíjajú od tabuliek.

BRATISLAVA. „Hľadáme predavačku. Ponúkame plat minimálne 800 eur.“ Takto by mali od prvého mája vyzerať všetky inzeráty, v ktorých firmy hľadajú nových zamestnancov. Podniky totiž po novom budú musieť zverejniť, koľko ich zamestnanec minimálne zarobí. Pôjde o hodnotu základnej mzdy, teda platu bez rôznych príplatkov (napríklad za víkendy či nočné) a benefitov. Zverejnený plat bude pre firmy záväzný. To znamená, že pracovník nemôže mať v pracovnej zmluve nižšiu sumu, než akú jeho zamestnávateľ zverejnil v pracovnej ponuke. Výšku základného platu budú musieť firmy zverejňovať tam, kde aj ponuku práce. Teda nielen v inzerátoch na webe či v novinách, ale aj na bilbordoch či oznamoch na dverách predajní a obchodov. Ak spoločnosť pravidlá nedodrží, môže dostať pokutu viac ako 33-tisíc eur. Minister práce Ján Richter si myslí, že novinka môže vytvárať tlak na zvyšovanie platov v podnikoch. „Môže zároveň pomôcť ľuďom pri orientácii, aby sa vedeli rozhodnúť už pri prvotnom uvažovaní o zamestnaní,“ tvrdí. Smer si osvojil nápad, s ktorým pred rokom prišli nezaradení poslanci Miroslav Beblavý a Jozef Mihál. Hoci vyvolal pozornosť verejnosti, koalícia sa vtedy rozhodla, že ho nepodporí. Niektoré firmy ako Lidl, Billa či McDonald platy zverejňujú, aby nalákali viac záujemcov. Z údajov portálu Profesia vyplýva, že v tomto roku v inzeráte plat uvádza už 27 percent podnikov. Dôsledky novinky v tej podobe, ako je nastavená, nemusia byť podľa Profesie iba pozitívne. Firmy neporušia zákon, ak uvedú v inzeráte iba minimálnu mzdu. Nejasná je aj forma zverejňovania, upozorňuje Profesia. Niektoré firmy môžu uvádzať týždňový, niektoré hodinový základ. „Nebude preto pre uchádzačov vôbec jasné, kto vlastne koľko ponúka a ani koľko naozaj zarobia,“ dodáva Profesia.


Americký akciový trh posilnil, akcie rástli vďaka silným výsledkom viacerých firiem

Investori reagovali aj na najnovšiu správu Medzinárodného menového fondu, ktorý zlepšil prognózu rastu americkej ekonomiky.

BRATISLAVA. Akciový trh v USA v utorok posilnil. Investori ocenili silné výsledky a zlepšené prognózy viacerých firiem, ako aj pozitívne makroekonomické dáta. K rastu prispeli najviac technologické tituly, firmy podnikajúce v zdravotníckom sektore a spoločnosti zamerané na spotrebiteľov. Finančný sektor ukončil obchodovanie s miernou stratou.Dôveru podporil Medzinárodný menový fond, ktorý zlepšil prognózu tohtoročného rastu americkej ekonomiky na 2,9 percenta po tom, čo v januári odhadoval, že sa zväčší o 2,7 percenta. V roku 2017 najväčšia svetová ekonomika posilnila o 2,3 percenta.Index S&P 500 posilnil o 1,1 percenta na 2 706,39 bodu, Dow Jones o 0,9 percenta na 24 786,63 bodu a Nasdaq o 1,7 percenta na 7 281,10 bodu. Japonský akciový trh v stredu posilnil. Hlavný tokijský index Nikkei 225 vzrástol o 1,5 percenta na 22 173,80 bodu.


Vláda schválila zákon o dlhodobej starostlivosti za tridsať miliónov

Investícia má podľa ministerky zdravotníctva priniesť lacnejšiu starostlivosť o pacientov.

BRATISLAVA. Vláda schválila zákon o dlhodobej starostlivosti. Podľa ministerky zdravotníctva Andrey Kalavskej (nom. Smeru) po rokovaniach s premiérom Petrom Pellegrinim (Smer) a ministrom financií Ladislavom Kamenickým (Smer) bude na tento účel vyčlenených 30 miliónov eur. Uviedla to v stredu po rokovaní vlády. "Myslím si, že je to veľká investícia do tejto novely, ale postupom času bude určite prinášať šetrenie. Keď si povieme, že v rámci následnej starostlivosti ide o to, aby pacient mohol ísť čím skôr z nemocnice do domáceho prostredia, kde ho bude ošetrovať sestra alebo mobilný hospicový tím, de facto o pár rokov tu bude šetrenie, pretože pacient v nemocničnom prostredí je oveľa drahší ako v domácom prostredí," komentovala. Kalavská chce lôžka získať tak, že sa zvýšia počty kamenných hospicov a počet paliatívnych lôžok, na ktoré budú alokované peniaze. Zákon o dlhodobej starostlivosti má nadobudnúť účinnosť od 1. januára 2020.


Ministerstvo práce hľadá externého hodnotiteľa operačného programu za 3,2 milióna eur

S víťazom tendra uzatvoria dohodu na 48 mesiacov.

BRATISLAVA. Ministerstvo práce hľadá dodávateľa, ktorý mu zabezpečí externé hodnotenie operačného programu Ľudské zdroje v programovom období na roky 2014 až 2020. Rezort odhaduje, že za tieto služby by mohol zaplatiť 3,2 milióna eur bez dane z pridanej hodnoty. Vyplýva to z oznámenia zverejneného vo vestníku verejného obstarávania. Ministerstvo uviedlo, že všetky hodnotenia musia byť vykonané v súlade s nariadením Európskeho parlamentu a Rady EÚ. Rezort plánuje vybrať víťaza na základe kvality tímu odborníkov. S víťazom tendra uzatvorí ministerstvo rámcovú dohodu na 48 mesiacov. Záujemcovia môžu svoje ponuky predkladať do 28. septembra tohto roka.


Vlhová kritizovala staviteľov obráku: Neviem, čo sa v tejto zime všetkým robí

Obrovský slalom v Maribore vyhrala Worleyová, Vlhová nepostúpila do druhého kola.

MARIBOR. Petre Vlhovej "Pohorje" ani v sobotu radosť neprinieslo. Úpätie kopcov pri Maribore je pre slovenskú lyžiarku akoby zakliate. Pred štyrmi rokmi nepostúpila do 2. kola slalomu, o dva roky neskôr ju v 2. kole prehustených bránok po chybe neklasifikovali a vlani v Slovinsku podujatie zrušili vo fáze, keď mala top-formu. Teraz po veľkej chybe v obrovskom slalome nepostúpila do 2. kola. "Kliatba? Ja to takto neberiem. Spravila som chybu a bohužiaľ, je tu len jedna šanca. Zajtra bude v slalome ďalšia a ja už v mysli prepínam na túto súťaž," konštatovala pre TASR. Za staviteľa trate 1. kola nedeľňajšieho špeciálneho slalomu v Maribore sezónny systém určil jej trénera Livia Magoniho. Práve z hľadiska vytýčených kurzov je ambiciózna Slovenka kritická voči architektom súčasných obrákov, teda disciplíny, ktorá pre svoje parametre vyžaduje od zjazdárov tie najvyššie technické nároky: "Ja neviem, čo sa v tejto zime všetkým robí.... Strašne to stavajú do rovna. Nie je to také obrákové, aby sme si to užívali, aspoň teda ja to takto nemám moc rada. Treba ísť až príliš čisto a keď človek naberie rýchlosť, tak potom je pre mňa ťažké ísť bez najmenších chybičiek. Ale nedá sa nič robiť, asi budem musieť pomaly začať jazdiť viac aj super-G, aby som si na to zvykla." Cez obrovský slalom vedie cesta k priam dokonalej zjazdárskej univerzalite a excelentným príkladom je azda najvšestrannejšia zjazdárka tejto éry. Tina Mazeová vo Svetovom pohári dobýjala v obráku prvé pódiové umiestnenia a nasledoval super-G. Keď vo svojej obľúbenej disciplíne nazbierala päť víťazstiev, až potom sa začala triumfálne presadzovať aj v ostatných, začala zjazdom, pridala slalom a paradoxne sa až naposledy dočkala triumfu (jediného v SP) aj v superobrovskom slalome. V najmladšej alpskej disciplíne pritom až 17-krát stála na "bedni" a získala v nej okrem titulu majsterky sveta aj jeden z dvoch jediných malých glóbusov v SP. Tretí bol veľký, čo sa pri formáte takejto lyžiarky zdá byť skromný výpočet. Slovinka z pohľadu celozimných trofejí trochu doplácala na svoju univerzálnosť, ale nikto je nevezme fakt, že počas jej éry žiadna iná pretekárka nedokázala šesť sezón jazdiť v popredí všetkých disciplín. Z toho v troch ročníkoch jazdila na každom fronte na úplnej špici a v zime 2012/13 predviedla dovtedy i zrejme naveky neopakovateľnú dominanciu, keď popri spomínaných dvoch sezónnych tituloch (obr.slalom a super-G), skončila druhá v hodnotení slalomu i zjazdu... Ako úžasná vojde do dejín aj jej (pravdepodobne) posledná štandardná zima, na ktorej konci ju v roku 2015 zdobilo druhé miesto v celkovom poradí, tretie priečky v slalome, super-G a zjazde, piate v obráku a dva tituly majsterky sveta - v kráľovskom zjazde a príznačne v kombinácii. Tina Mazeová v sobotu svoju grandióznu kariéru ukončila impozantne. Už nie súťažne, veď nepretekala poldruha sezóny. Na kopci, ktorý ju vyniesol do lyžiarskych dejín sa postavila do búdky so štartovým číslom 34 a za ovácií svojich fanúšikov absolvovala svoje 401. preteky SP. Takmer určite posledné, hoci 26-násobná víťazka pretekov SP, 13-násobná medailistka a 6-násobná zlatá medailistka z vrcholných podujatí konštatovala: "Nikdy nehovor nikdy. Ale všetko tomu nasvedčuje." Aj jej záverečné šou - Mazeová najprv zastavila pri trénerskom tíme po zhruba polminúte jazdy a potom aj pred cieľovou čiarou. Vypla si viazanie a do priestoru, v ktorom sa zvykla tešiť z triumfov, prišla peši. Časti výstroja povyhadzovala medzi divákov a vyhlásila: "Je to niečo neskutočné. Všetkým Vám chcem povedať ďakujem. Je to pre mňa mimoriadne emocionálny deň."


Násilie a prítomnosť diabla. To urobí z režiséra filmársku hviezdu

Pozrite si najlepšie filmy Nicolasa Windigna Refna, ktorý má v našich kinách horor Neon Demon.

Som Sex Pistols súčasnej kinematografie, spôsobím v nej revolúciu, hovorí sebavedomo dánsky režisér Nicolas Winding Refn. Jeho postoj je do istej miery opodstatnený. Dnes je rozhodne jedným z najsledovanejších režisérov. Nielen tým, aké provokatívne témy si vyberá, ale i formálnou exhibíciou, ktorú dokáže zo svojich filmov urobiť. Dnes má v našich kinách Neon Demon, horor o tom, ako je naša spoločnosť posadnutá krásou. Na festival v Cannes ho prišiel ukázať presvedčený, že nič lepšie v programe mať nebudú. Mýlil sa, toto nebol najlepší film. Ale za svoju kariéru už stihol nakrútiť niekoľko výborných filmov, vďaka ktorým si svoj status režisérskej hviezdy zaslúži. Tu sú: 2009 Najlepší film, aký kedy Nicolas Winding Refn nakrútil. Je to mytologický príbeh, zasadený asi do roku 1000. Na severe Európy sa do súboja púšťajú kresťania a pohania. Vizuálne magnetický film skoro ani nepotreboval dialógy. Vládne mu mystika, napätie a hrozba, že sa v človeku prebudí namiesto boha démon. Skvelý herecký výkon tu podal Mads Mikkelsen.   trilógia: 1995 - 2005 S Madsom Mikkelsenom - ešte predtým, ako sa stal celosvetovou hviezdou - nakrútil Refn aj gangsterskú trilógiu z drogového podsvetia. Navonok tento dánsky režisér vyzerá ako slušný chlapec, čo doma len číta knihy. No pri tomto filme musí divák nadobudnúť podozrenie, že Refn vyrastal medzi kriminálnymi živlami. Príbeh o drogovom dílerovi, namočenom v riadnych problémoch, nakrútil tak, že naplnil skoro všetky požiadavky slávneho škandinávskeho manifestu Dogma 95. Ten žiadal, aby sa tvorcovia zbavili všetkých umelých a nerealistických prvkov vo svojich filmov. 2011 Talent Nicolasa Windigna Refna sa rýchlo rozšíril aj za hranice a v roku 2011 sa už o jeho priazeň uchádzali aj hollywoodske hviezdy. Madsa Mikkelsena vymenil za Ryana Goslinga, s ktorým nakrútil štýlovú gangsterku s takou vysokou mierou násilia, že to až bolo za hranicou únosnosti. Bola to však veľká žánrová lekcia, Nicolas Winding Refn získal za tento film cenu pre najlepšieho režiséra na festivale v Cannes. Bol to začiatok jeho novej estetiky a zároveň začiatok cesty, ktorá možno nie je najlepšia. Po filme Drive nakrútil film Iba Boh odpúšťa a po ňom zas horor Neon Demon. Oba sú príkladom toho, keď skvelá práca s formou vysoko prevyšuje zanedbaný obsah.           Tento text ste mohli čítať vďaka tomu, že platíte za obsah. Vážime si to.


H&M klesol v druhom kvartáli zisk

Tržby spoločnosti vzrástli o viac ako desatinu.

ŠTOKHOLM. Švédsky odevný reťazec Hennes & Mauritz (H&M) oznámil za 2. kvartál obchodného roka 2018/2019 mierny pokles zisku, pod čo sa podpísala prebiehajúca transformácia spoločnosti. Tržby však vzrástli o vyše desatinu. Spoločnosť uviedla, že zisk pred zdanením za obdobie od marca do konca mája dosiahol 5,93 miliardy švédskych korún (562,43 milióna eur). V rovnakom období predchádzajúceho obchodného roka dosiahol zisk reťazca 6,01 miliardy SEK. Napriek tomu, že pokles nebol výrazný, firma zaostala za odhadmi analytikov. Tí počítali s poklesom zisku na 6 miliárd SEK. Čisté tržby dosiahli 57,47 miliardy SEK. V porovnaní s rovnakým obdobím minulého roka sa tak zvýšili o 11 percent. "Keďže spokojnosť zákazníkov a s tým súvisiace tržby rastú, spoločnosť zintenzívnila proces transformácie. To sa odrazilo na vývoji zisku," uviedla firma s tým, že sa prispôsobuje meniacim sa požiadavkám zákazníkov. Investuje preto viac do internetového predaja a upravuje plány, čo sa týka otvárania nových kamenných prevádzok. (1 EUR = 10,5435 SEK)


Podozrivý z rozoslania listových bômb v USA sa k svojim činom priznal

Nebezpečné zásielky dostali Trumpovi oponenti.

NEW YORK. Prívrženec amerického prezidenta Donalda Trumpa Cesar Sayoc, ktorý vlani v októbri zaslal prominentným oponentom jeho politiky balíčky s výbušným zariadením, sa vo štvrtok pred federálnym súdom na Manhattane v meste New York priznal ku všetkým 65 bodom obžaloby. Informovala o tom v piatok internetová stránka rakúskej televíznej stanice ORF. Nebezpečné zásielky dostali Trumpovi oponenti - bývalí prezidenti USA Barack Obama a Bill Clinton, ako aj Clintonova manželka Hillary, bývalý viceprezident Joe Biden, bývalý riaditeľ Ústrednej spravodajskej služby (CIA) John Brennan, miliardár George Soros či herec Robert de Niro. Obvinený 57-ročný Sayoc svoju vinu vlani v novembri najprv priznať odmietol. Vtedy ho obžalovali v 30 bodoch. Najnovšie sa však za svoje činy ospravedlnil. Za zaslanie 16-tich listových bômb trinástim osobám hrozí Sayocovi doživotný trest. Je obvinený z používania zbraní hromadného ničenia a zo zaslania výbušnín s úmyslom vraždy. Sayoca - v minulosti už viackrát odsúdeného niekdajšieho šéfa striptízového klubu - sa podarilo identifikovať vďaka stopám DNA. Zadržali ho 26. októbra v štáte Florida. Hoci žiadne z výbušných zariadení neexplodovalo, tieto incidenty, ktoré sa odohrali len niekoľko týždňov pred americkými voľbami kongresmanov a guvernérov, vyvolali v USA celonárodný pocit ohrozenia.


Prekvapenie na turnaji v Cincinnati. Federer končí na rakete mladíka

Pre súpera ide o najväčší triumf v kariére.

CINCINNATI. Švajčiarsky tenista Roger Federer nezíska ôsmy titul na turnaji ATP v Cincinnati. Vo štvrtkovom stretnutí osemfinále dvojhry prekvapujúco prehral v úlohe trojky turnaja so 70. hráčom sveta Andrejom Rubľovom z Ruska hladko 3:6, 4:6. Rubľov sa vo štvrťfinále stretne s krajanom Daniilom Medvedevom. Pre 38-ročného Federera bolo podujatie v Cincinnati prvým od neúspešného finále vo Wimbledone. Na záverečný grandslamový turnaj sezóny US Open tak zavíta len s dvoma odohranými zápasmi na tvrdom povrchu. Švajčiar prehral na okruhu ATP s kvalifikantom po dvanástich rokoch. "Andrej hral dnes takmer bez chýb. Svojim výkonom ma nesmierne prekvapil, nepustil ma absolútne k ničomu," uviedol Federer. Rubľov po cennom víťazstve neskrýval nadšenie: "Je to najväčšie a najemotívnejšie víťazstvo mojej kariéry. Porazil som skutočnú tenisovú legendu." Do štvrťfinále sa prebojoval aj srbský tenista Novak Djokovič. Najvyššie nasadený hráč si v osemfinále poradil so Španielom Pablom Carreňom-Bustom v dvoch setoch 6:3 a 6:4. Ďalším súperom obhajcu titulu bude Francúz Lucas Pouille. "Som spokojný. Hrali sme iba dva sety, ale skóre neodzrkadľuje, aký to bol náročný zápas. Súper mal brejkbaly v oboch setoch a dostal som sa z toho iba vďaka kvalitnému servisu. Celkovo to bol veľmi dobrý zápas," uviedol Djokovič. Jošihito Nišioka (Jap.) - Alex De Minaur (Aus.) 7:5, 6:4 Richard Gasquet (Fr.) - Diego Sebastian Schwartzman (Arg.) 7:6 (6), 6:3 David Goffin (16-Belg.) - Adrian Mannarino (Fr.) 7:6 (6), 6:2 Daniil Medvedev (9-Rus.) - Jan-Lennard Struff (Nem.) 6:2, 6:1 Roberto Bautista-Agut (11-Šp.) - Miomir Kecmanovič (Srb.) 6:1, 6:2 Andrej Rubľov (Rus.) - Roger Federer (3-Švaj.) 6:3, 6:4 Novak Djokovič (1-Srb.) - Pablo Carreňo-Busta (Šp.) 6:3, 6:4 Lucas Pouille (Fr.) - Karen Chačanov (8-Rus.) 6:7 (3), 6:4, 6:2


Via Iuris navrhuje zmeny pri výbere ústavných sudcov

Považujú za potrebné zaviesť prísnejšie požiadavky na kandidátov.

BRATISLAVA. Mimovládna organizácia Via Iuris navrhuje viaceré zmeny pri výbere sudcov Ústavného súdu (ÚS) SR. Predstavila ich v stredu, jej cieľom je, aby boli v roku 2018 zvolené za ústavných sudcov všeobecne uznávané autority, ktoré nevyvolávajú pochybnosti. Okrem iného navrhuje, aby poslancom pri posudzovaní kandidátov pomáhal novozavedený Poradný výbor. Podľa Via Iuris voľba nových sudcov Ústavného súdu bude jednou z najväčších výziev slovenskej politiky v budúcom roku. Voliť sa bude deväť z celkového počtu 13 ústavných sudcov. Voľba bude vzhľadom na funkčné obdobie sudcov ovplyvňovať podobu dodržiavania Ústavy SR, princípov ústavnosti ako aj celkové vnímanie práva a spravodlivosti na Slovensku až do roku 2031, upozornila organizácia. Právnik Via Iuris Peter Wilfling pripomenul, že premiér Robert Fico už v roku 2006 vyhlásil, že nepovažuje súčasný systém voľby kandidátov na ústavných sudcov za dobrý. Podľa jeho vtedajších slov poslanci nemajú všetky informácie o uchádzačoch a potom hrozí, že zvolia aj nespôsobilých kandidátov. Súčasná vláda sa v programovom vyhlásení zaviazala, že navrhne prijatie ústavného zákona, ktorý sa bude týkať voľby sudcov Ústavného súdu. "Aj vo svetle súčasných udalostí sme presvedčení, že je najvyšší čas začať o tejto téme serióznu odbornú diskusiu a následne pristúpiť k potrebným zmenám," povedal Wilfling. Podľa Via Iuris je potrebné zmeniť spôsob výberu ústavných sudcov. Pre zvýšenie ich legitimity odporúča naplniť požiadavky Benátskej komisie tak, aby zloženie Ústavného súdu nezáviselo iba od vôle väčšiny Národnej rady SR. "O voľbe kandidátov na sudcov by tak mala rozhodovať kvalifikovaná, napr. trojpätinová a nie iba nadpolovičná väčšina poslancov parlamentu," vysvetlil Wilfling. Ak by sa odporúčanie Benátskej komisie nepodarilo naplniť, mala by rozhodovať aspoň nadpolovičná väčšina všetkých, nielen prítomných poslancov, doplnil. Via Iuris považuje za potrebné zaviesť prísnejšie požiadavky na kandidátov. Navrhuje zavedenie rovnakých požiadaviek, aké pre sudcu Európskeho súdu pre ľudské práva stanovuje Európsky dohovor, podľa ktorého sudcovia musia mať vysoko morálny charakter a musia spĺňať podmienky na výkon vysokých súdnych funkcií alebo byť všeobecne uznávanými právnikmi. Z pohľadu organizácie je potrebné zlepšiť aj proces posudzovania a vypočutia kandidátov na ústavných sudcov. Ústavnoprávny výbor parlamentu by mal jednak vykonať dôkladné verejné vypočutie kandidátov a zodpovedne preveriť ich spôsobilosť. Kandidáti by mali vystúpiť i v pléne pred všetkými poslancami, aby si mohli títo kvalifikovane vytvoriť na nich názor. "Poslancom parlamentu by mal pri posudzovaní a vypočutí kandidátov pomáhať Poradný výbor zložený napríklad z uznávaných právnických autorít, zástupcov parlamentu, prezidenta, Ústavného súdu, Najvyššieho súdu, Súdnej rady a právnických fakúlt," pokračoval Wilfling. Takýto poradný výbor funguje aj pri výbere sudcov ESĽP a Súdneho dvora Európskej únie. Poradný výbor by podal poslancom parlamentu svoje kvalifikované stanovisko a odporúčanie k jednotlivým kandidátom. Via Iuris presadzuje aj to, že by mali by byť stanovené kritériá, ktorých splnenie bude ústavnoprávny výbor a Poradný výbor u kandidátov skúmať. "Konkrétne, odborný prehľad v otázkach ľudských práv a ústavného práva, doterajšie profesionálne aktivity, publikačná činnosť, dôveryhodnosť kandidátov a ich osobnostná integrita, bezúhonnosť a nezávislosť," dodal Wilfling.


V Brazílii obžalovali 11 ľudí za pokus založiť teroristickú bunku IS

RIO DE JANEIRO. Prokuratúra brazílskeho štátu Goiás obžalovala skupinu 11 osôb, ktorá sa podľa vyšetrovateľov pokúšala vytvoriť teroristickú bunku vernú džihádistom z Islamského štátu (IS) so zámerom páchať teroristické útoky na území celej Brazílie. Všetci dôvodne podozriví sú podľa denníka O Globo brazílskymi občanmi, za mrežami je podľa periodika aktuálne iba jeden z nich. Podľa informácií tlačovej agentúry Reuters, odvolávajúcej sa na hovorcu prokuratúry, to však platí o dvoch obžalovaných. Komunikácia medzi členmi potenciálnej bunky prebiehala cez mobilnú aplikáciu. Z nej vyplýva, že podozriví chceli v období karnevalu v Riu de Janeiro spáchať útok podobný londýnskemu z 3. júna 2017 s ôsmimi mŕtvymi, keď najskôr vozidlo vrazilo medzi ľudí a potom jeho posádka zaútočila na občanov nožmi. Jeden z podozrivých sľuboval kolegovi, že mu pomôže dostať sa na územie kalifátu - územia kontrolovaného IS v Sýrii a Iraku. Brazílska polícia začala po extrémistoch pátrať na základe informácií španielskych kolegov v roku 2016, a to na základe bezpečnostnými zložkami monitorovaných rozhovorov s podozrivým obsahom, na ktorých sa podieľali aj účastníci z brazílskych telefónnych čísiel.


Čína nevníma Slovensko ako kľúčového partnera, tvrdia odborníci

BRATISLAVA. Stretnutie prezidenta SR Andreja Kisku s dalajlámom bude mať na obchodné vzťahy s Čínou len minimálny vplyv. Čína nevníma Slovensko ako kľúčovú krajinu v rámci regiónu strednej a východnej Európy (SVE), čo sa ukázalo aj na víkendovom summite 16 krajín SVE a Číny v Rige. Myslia si to odborníci, ktorých oslovila TASR. "Čína v najbližších rokoch očakáva nárast exportu do krajín SVE o 20 percent. Spoločné projekty so Slovenskom majú nateraz v rámci regiónu len marginálny podiel. Vo vnímaní nie sme na horných priečkach dôležitosti," povedal pre TASR Peter Baláž z Ekonomickej univerzity v Bratislave. Podľa Richarda Turcsányiho z Inštitútu ázijských štúdií má Slovensko v Číne dvojakú pozíciu. Na jednej strane, myslí si Turcsányi, patríme k V4 krajinám, ktoré sú vnímané ako najdôležitejšie krajiny spomedzi 16-tky. Na druhej strane, je však Slovensko vnímané ako krajina, ktorá do vzťahoch s Čínou investuje relatívne málo energie a v tomto ohľade patríme skôr medzi posledné krajiny. "V Číne je napríklad vnímané to, že premiér Robert Fico sa nezúčastnil, ako jeden z mála, na minuloročnom summite v Suzhou. Slovensko nemalo v Číne návštevu premiéra alebo prezidenta od roku 2007, v čom pravdepodobne zaostávame za všetkými krajinami 16-tky," uviedol pre TASR Turcsányi s tým, že diplomatickú pozíciu Slovenska komplikuje aj to, že od januára nemáme v Pekingu veľvyslanca. Slovensko a Čína podpísali v Rige Memorandum o spolupráci v colnej oblasti, čo vníma Baláž ako ústretový krok k čínskej iniciatíve Jedno pásmo, jedna cesta, ktorá má byť nasledovníčkou historickej Hodvábnej cesty. "Čína cieľavedome buduje dopravné spojenia z Pekingu, cez Strednú Áziu, do Európy so zakončením v Budapešti, Viedni alebo v Bratislave. Doprava tovarov by sa mala zrýchliť a zlacniť a Slovensko sa vďaka memorandu môže stať vstupnou krajinou pre čínsky tovar do EÚ, a naopak," konštatoval Baláž. Ide o projekt pokračovania širokorozchodnej železnice do strednej Európy. Turcsányi považuje tento projekt stále za otázny. "Čína momentálne už má niekoľko železničných spojení s Európou, ktoré vedú cez Rusko, Bielorusko do Poľska, respektíve ďalej do Nemecka a dokonca až do Španielska," povedal Turcsányi. "Samozrejme, je možné, že bude Čína mať záujem o ďalšie takéto spojenia, no Slovensko bude musieť konkurovať krajinám, ktoré sú podstatne ďalej a je pravdepodobné, že by sme preto museli robiť podstatne viac, než sme v poslednom období robili. Negatívom sú aj vzťahy medzi Ruskom a Ukrajinou, ktoré môžu spojenie problematizovať," dodal Turcsányi. Podľa údajov poradenskej spoločnosti Bisnode príliv čínskych investícií na Slovensko klesá. Zatiaľ čo v roku 2011 bolo na Slovensku 1668 firiem s čínskym kapitálom, aktuálne ich počet klesol na 1232. Vlani bolo takýchto firiem 1248. Objem kapitálu, ktorý do firiem prinesú čínski investori, však každým rokom rastie. Od roku 2011 až do súčasnosti sa počet čínskych investorov prichádzajúcich na Slovensko znížil približne o 400. "Aj napriek tomu objem kapitálu, ktorý do firiem čínski investori prinesú, každým rokom rastie. Za päť rokov sa zvýšil o dva milióny eur. Za nárastom objemu čínskeho kapitálu by mohol byť fakt, že tamojší investori financujú podniky cez investície do dlhopisov, prostredníctvom úverov či cez iné investičné fondy," priblížil konzultant spoločnosti Bisnode Slovensko Milan Seliak. Podľa údajov Národnej banky Slovenska dosahoval stav priamych zahraničných investícií z Číny 47,061 milióna eur, z toho majetková účasť a reinvestovaný zisk predstavoval 9,789 milióna eur. Stav čínskych investícií u nás tak nedosahuje ani jedno percento z celkovej sumy priamych zahraničných investícií.


Producenti šampanského očakávajú jeden z najlepších rokov

Na severovýchode Francúzska sa tešia na rekordnú produkciu.

PARÍŽ. Producenti šampanského na severovýchode Francúzska očakávajú jeden z najlepších rokov. Tieto odhady podporuje skorý začiatok zberu hrozna, ktorý predznamenáva mimoriadne vysokú úrodu. Podľa prezidenta Združenia vinárov v Champagne Maxima Toubarta sa po niekoľkých slabých rokoch ukazuje, že tento rok bude úroda mimoriadne dobrá a experti predpokladajú, že produkcia šampanského dosiahne 3,5 milióna hektolitrov. To znamená rast o 56 percent. Kombinácia daždivého počasia v jarných mesiacoch a vlny horúčav v lete viedla k posunutiu začiatku zberu hrozna vo väčšine viníc už na koniec augusta. Bežne sa zber hrozna začínal až v septembri. Tisícky francúzskych pestovateľov hrozna tak teraz očakávajú rekordné úrody.


Chorých na chrípku v poslednom týždni opäť ubudlo

Najnižšia chorobnosť bola v Bratislavskom kraji.

BRATISLAVA. Počet chorých na akútne respiračné ochorenia (ARO) na Slovensku počas 13. týždňa klesol v porovnaní s minulým týždňom o 5,6 percenta. Lekári celkovo nahlásili 42.206 ARO. V počte najviac chorých dlhodobo vedie Bratislavský kraj. Naopak, najnižšia chorobnosť bola zaznamenaná v Prešovskom kraji. ARO mali najmä deti do piatich rokov. TASR o tom informoval hlavný hygienik Ján Mikas. Priebeh ochorení bol pri ARO komplikovaný v prípade 921 osôb. Medzi najčastejšie komplikácie patrili sinusitídy (477). Ochorenia hlásilo 58 percent všeobecných lekárov pre deti a dorast a 48 percent všeobecných lekárov pre dospelých. Najvyšší počet hlásiacich lekárov bol zaznamenaný v Trnavskom, najnižší v Bratislavskom kraji. Lekári hlásili v 13. kalendárnom týždni 3412 ochorení na chrípku a chrípke podobné ochorenia (CHPO), čo predstavuje 8,1 percenta z celkového počtu hlásených ARO. V porovnaní s predchádzajúcim týždňom chorobnosť klesla o 13 percent. Najvyššia chorobnosť bola zaznamenaná v Trnavskom, najnižšia v Bratislavskom kraji. Najčastejšie na CHPO ochoreli deti do piatich rokov. Hlásených bolo sedem prerušení výchovno-vzdelávacieho procesu. Išlo o šesť materských škôl a jednu základnú školu. Hlásené boli aj tri prípady ťažkého akútneho respiračného ochorenia SARI, a to zo Žilinského kraja. V jednom prípade bol potvrdený vírus chrípky nešpecifikovaný. Z celkového počtu prípadov SARI hlásených v 13. kalendárnom týždni 2019 bol hlásený jeden prípad úmrtia. Od začiatku chrípkovej sezóny 2018/2019 bolo doteraz hlásených spolu 113 prípadov SARI, z ktorých 46 skončilo úmrtím. Chrípková sezóna trvá od 40. kalendárneho týždňa roka do 18. kalendárneho týždňa nasledujúceho roka, určila Svetová zdravotnícka organizácia (WHO). Je charakteristická zvýšenou chorobnosťou na akútne respiračné ochorenia vrátane chrípky a jej podobných ochorení. Pokiaľ ide o chrípku, najdostupnejšou a najúčinnejšou špecifickou ochranou je podľa epidemiológov každoročné očkovanie. Na Slovensku ho hradia všetky zdravotné poisťovne. Najvhodnejší čas na očkovanie je počas jesenných aj zimných mesiacov až do objavenia sa epidémie chrípky.


V bratislavskom Volkswagene vyrobili päťmiliónte vozidlo

Jubilejné vozidlo je Volkswagen Tuareg, ktorý poputuje za zákazníkom do Austrálie.

BRATISLAVA. Bratislavský Volkswagen vyrobil už päť miliónov vozidiel. Jubilejné päťmiliónte vozidlo zišlo z výrobnej linky bratislavského závodu nemeckej automobilky vo štvrtok. Bol ním biely Volkswagen Touareg, ktorý je určený pre zákazníka z Austrálie. Informovala o tom spoločnosť.Volkswagen Touareg sa v Bratislave sériovo vyrába od roku 2002. Príprava výroby vozidiel kategórie SUV bola vtedy najväčším investičným projektom v histórii spoločnosti. Z tohto dôvodu vyrástla v závode úplne nová montážna hala, karosáreň aj unikátna lanovka.Vôbec prvé vozidlá v bratislavskom Volkswagene boli pritom vyrobené v decembri 1991. Išlo o dve vozidlá Volkswagen Passat. Sériová výroba sa v bratislavskom závode Volkswagen Slovakia rozbehla vo februári 1992. V tomto roku stihol Volkswagen na Slovensku vyrobiť cez tisíc vozidiel. Métu stotisíc vyrobených automobilov dosiahol závod v roku 1998 a miliónovú hranicu pokoril o päť rokov neskôr.


Snowden sa prihovoril návštevníkom počítačového veľtrhu, odovzdal im posolstvo

Edward Snowden sa prihovoril návštevníkom CeBITu prostredníctvom telemostu z Ruskej federácie.

HANNOVER. Zrejme o jeden z najsledovanejších vrcholov tohtoročného počítačového veľtrhu CeBIT v nemeckom Hannoveri sa v utorok podvečer postaral Edward Snowden, ktorý sa prihovoril návštevníkom prostredníctvom telemostu z Ruskej federácie. Niekdajší spolupracovník americkej Národnej bezpečnostnej agentúry (NSA) a Ústrednej spravodajskej služby (CIA) podľa vlastných slov nechápe, prečo sa na neho až v takej miere upriamuje pozornosť. Ako totiž formuloval, bol iba mechanizmom týchto odhalení. Snowden si tiež nemyslí, že by boli opodstatnené obavy nemeckej spolkovej vlády z dôsledkov prípadného udelenia azylu jeho osobe, aj keď pripúšťa, že by to americkú stranu nahnevalo. Najradšej by Rusko opustil smerom do vlasti, aj keď čelí extrémnym vyhrážkam. Osobne však neverí, že by americký justičný systém umožnil korektný proces v tomto prípade. Snowden by sa rád postavil pred porotu, avšak v prípade prezradenia utajených skutočností s tým nemožno rátať. O možnosti omilostenia, o ktorej sa na verejnosti takisto špekulovalo, Snowden na takomto fóre odmietol hovoriť. Priznal však, že by akceptoval aj cestu za mreže, ak by sa to tým podarilo vyriešiť, avšak na čas, ktorý by podľa jeho predstáv bol primeraný. Zároveň poznamenal, že tajné služby budú i kvôli prevencii podobných aktivít v budúcnosti trvať na doživotnom väzení. Informácie priniesol Severonemecký rozhlas (NDR). Snowden využil túto príležitosť, aby nadšencom počítačovej techniky na veľtrhu CeBIT adresoval svoje posolstvo. "Tajné služby nehľadajú iba teroristov, ale aj osoby s prístupom k uzavretým systémom. Ich cieľom sú systémoví administrátori ako vy." A to nie preto, že by sa domnievali, že ide o kriminálnikov, ale preto, že majú prístup k súkromným údajom, dodal Snowden. "Tomu musíme zabrániť, potrebujeme štandardy pre bezpečné mechanizmy kódovania. K magickému oslobodeniu od tohto nebezpečenstva nedôjde. Naše práva musíme presadiť sami," podčiarkol. Úplne v závere ešte najznámejší "whistleblower" planéty prisľúbil, že ak bude môcť Rusko opustiť, o rok nebude "prirodzene" chýbať na scéne CeBIT Global Conferences osobne, pričom dodal, že predtým si bude potrebné vypýtať povolenie od (nemeckej kancelárky) Angely Merkelovej.


Slovenskí mladíci deklasovali Čechov na Ježkovom memoriáli a získali bronz

Zverenci trénera Alberta Rusnáka obsadili na turnaji 3. miesto.

Zápas o 3. miesto: Góly: 10. Malý, 12., 29. Lavrinčík, 73., 78., 81. Letenay - 76. Lhotecký. Rozhodovali: Lerch - Arnošt, Kubr Zostava SR "18": Búš - Katunský, Strákoš (74. Holáň), Matejka, Iľko (82. Topolský) - Lavrinčík, Malý, Laurinec, Mička (82. Giesser) - Lichý (77. Nemčík), Letenay (82. Bernát). TŘEBECHOVICE. Slovenskí futbaloví reprezentanti do 18 rokov zvíťazili nad rovesníkmi z Česka vysoko 6:1 (3:0) v súboji o tretie miesto na tradičnom medzinárodnom turnaji s názvom Memoriál Václava Ježka. Hralo sa v sobotu predpoludním v Třebechoviciach. V zápase sa strelecky zaskveli najmä Lukáš Letenay a Samuel Vavrinčík. Letenay sa blysol hetrikom a Vavrinčík napol sieť súperovej bránky dvakrát. Letenay zaznamenal hetrik v rozpätí 9 minút (73., 78. a 81. min). Zverenci trénera Alberta Rusnáka st. obsadili predtým v základnej B-skupine druhé miesto so 4 bodmi (bilancia: 1 - 1 - 1, skóre 3:3). Informovala o tom oficiálna internetová stránka Slovenského futbalového zväzu (SFZ). Hlas:Albert Rusnák (tréner SR "18"): "Mužstvo si zaslúži pochvalu, dnešný výkon bol výborný. Dominovali sme na lopte, kombinovali sme, otvárali sme si priestory, chalanom hra chutila a k tomu sme mali vynikajúci vstup do zápasu, keď sme strelili dva góly. Do prestávky sme strelili aj tretí gól a aj keď niekedy po vysokom vedení mužstvám padá koncentrácia a chuť pridať ďalšie góly, dnes to tak nebolo. Aj v druhej časti hry mala ich hra vysoké tempo, turnaj ukázal, že na Slovensku vyrastajú ďalší zaujímaví futbalisti."


Majiteľovi Googlu kvôli pokute od Únie klesol zisk o 28 percent

Google dostal minulý mesiac pokutu 2,4 miliardy eur za zneužitie dominantného postavenia na trhu.

NEW YORK. Americkej internetovej spoločnosti Alphabet, ktorá vlastní vyhľadávač Google, klesol v druhom štvrťroku zisk o 28 percent na 3,5 miliardy dolárov. Pokles, ktorý bol najvyšší od štvrtého štvrťroka 2008, spôsobila pokuta od Európskej komisie. Bez pokuty by zisk vzrástol a príjmy firmy by sa tiež zvýšili. Vyplýva to z vyhlásenia, ktoré firma zverejnila v noci na dnes. Zisk na akciu predstavoval 5,01 dolára a prekonal odhady analytikov oslovených agentúrou Thomson Reuters, ktorí čakali zisk 4,49 dolára na akciu. Bez zahrnutia pokuty zisk firmy stúpol o 28 percent na 6,3 miliardy dolárov. Príjmy sa zvýšili o 21 percent na 26 miliárd dolárov, hlavne vďaka rastu príjmov z reklamy. Cena za kliknutie, čo je úzko sledovaný ukazovateľ miery odozvy spotrebiteľov na reklamu, ktorý ukazuje, aká je efektivita podnikania, sa ale znížila o 23 percent. Príjmy Googlu stúpli o 20 percent na 18,4 miliárd dolárov. Cena za kliknutie u Googlu klesla o 26 percent. Google čelí v oblasti internetovej reklamy silnej konkurencii sociálnej siete Facebook. Obe firmy spoločne dominujú tomuto trhu. Zvýšili sa aj príjmy z reklamy na stránkach YouTube. Európska komisia udelila minulý mesiac Googlu pokutu 2,4 miliardy eur za zneužitie dominantného postavenia na trhu, pretože vo svojom vyhľadávači zvýhodňoval vlastné službu na porovnávanie obchodných ponúk. Alphabet potom oznámil, že pokutu zaúčtuje ešte v druhom štvrťroku. Firma čelí ďalšiemu vyšetrovaniu v EÚ kvôli zneužitiu dominantného postavenia pri vyhľadávaní a u operačného systému pre smart telefóny. Akcie firmy od začiatku tohto roka stúpli o takmer 26 percent. Od uverejnenia predchádzajúcich výsledkov hospodárenia pred tromi mesiacmi posilnili o 18 percent, čo zvýšilo trhovú kapitalizáciu firmy o sto miliárd dolárov.


OLO nemá voziť odpad do Vassal EKO, vedenie hľadá alternatívy

BRATISLAVA. Bratislavská mestská spoločnosť Odvoz a likvidácia odpadu (OLO) musí prestať voziť akýkoľvek odpad, vrátane plastu a papiera, do areálu firmy Vassal EKO v Podunajských Biskupiciach. Vedenie o to požiadala Dozorná rada OLO, ktorá chce taktiež analýzu možnosti výpovedí všetkých zmlúv s touto firmou. Tá v tesnej blízkosti nelegálnej skládky dočasne pre OLO triedi a lisuje papier i plasty. V jej areáli v minulosti počas odstávky spaľovne OLO aj na istý čas uskladňovalo vyzbieraný zmesový odpad. Dozorná rada OLO zároveň od generálneho riaditeľa Branislava Cimermana chce, aby do stredy 16. mája pripravil návrhy riešenia, čo s komunálnym odpadom počas odstávok spaľovne. "Primátora Bratislavy Iva Nesrovnala sme tiež požiadali, aby si vyžiadal od okresného úradu zoznam všetkých skládok v Bratislave a okolí, ktoré sú legálne alebo nelegálne. Aby sme predišli do budúcna problémom, že vysúťažíme firmu, ktorá bude spĺňať všetky podmienky, ale vozí to na nejakú nelegálnu skládku," povedal pre TASR predseda Dozornej rady OLO Martin Kuruc. Keďže v Bratislave je podľa neho okolo 80 firiem, ktoré nakladajú s odpadmi, od primátora chcú, aby poskytol zoznam týchto firiem. "Lebo na to vydáva licenciu hlavné mesto. Nech nám preverí, kde a ako likvidujú odpad. Neevidujem totiž 80 legálnych skládok v Bratislave," podotkol. OLO momentálne hľadá alternatívne miesta odoberania tých druhov odpadu, ktoré doteraz smerovali do Vassal EKO. Ako však tvrdí, nie je to možné obratom. "S cieľom dodržania nariadenia o nakladaní s komunálnymi a drobnými stavebnými odpadmi, dodržania harmonogramu odvozu triedeného odpadu v hlavnom meste, papier a plasty sú zatiaľ odvážané do spoločnosti Vassal EKO. Vedenie OLO však už intenzívne pracuje na bezodkladnom nájdení vhodnej alternatívy," povedala pre TASR hovorkyňa OLO Beáta Humeniková. Momentálne sa podľa jej slov už uskutočňujú aj právne analýzy možnosti ukončenia všetkých zmlúv s Vassal EKO. Zmesový komunálny odpad počas aktuálnej odstávky spaľovne odpadu bol podľa Humenikovej odvážaný na skládky do Zohora a Senca. Odstávku však ukončia v skoršom termíne a odpad bude od pondelka (14.5.) opäť odvážaný do spaľovne. Od júna bude dotrieďovanie papiera a plastov prebiehať v novej linke pri spaľovni odpadu OLO. Už niekoľko týždňov sa prešetruje podozrenie, či nevyváža OLO odpad na nelegálnu skládku do Podunajských Biskupíc, ktorá sa nachádza v blízkosti areálu Vassal EKO. Riaditeľ OLO to však odmieta a odvoláva sa aj na GPS vozidiel. Vassal EKO sa dištancuje od nelegálnej skládky a tvrdí, že nie je na jej pozemkoch. Kopec s odpadom sa však napriek tomu zaviazala spoločnosť odstrániť, na jej mieste chce totiž postaviť ďalšie ekologické triediace linky. Okresný úrad Bratislava oponuje, že skládka vznikla až po začatí činnosti spoločnosti Vassal EKO v danej lokalite, čo podľa úradu preukazujú aj satelitné snímky a ortofotomapy.


Máriovi Grmanovi sa v Chomutove na skúške páči, dal na radu Mareka Hovorku

Obranca Mário Grman absolvoval uplynulú sezónu v Žiline, v najvyššej domácej súťaži pôsobil aj v tíme HK Orange 20.

CHOMUTOV. Slovenský hokejový obranca Mário Grman sa po ponuke absolvovať skúšku v severočeskom Chomutove poradil s vtedajšími spoluhráčmi v Žiline, teraz sa snaží získať zmluvu na celú sezónu. Prezradil to v rozhovore na klubovom webe Pirátov Chomutov. "Marek Hovorka, ktorý v minulosti pôsobil v Chomutove, mi povedal, aby som vôbec nerozmýšľal, aj keď ide len o skúšku," prezradil stále iba 20-ročný zadák. Uplynulú sezónu absolvoval v Žiline, v najvyššej domácej súťaži pôsobil aj v tíme HK Orange 20. Predtým dva roky strávil v zámorskej juniorskej WHL v tímoch Red Deer Rebels a Kootenay Ice. V predchádzajúcich súťažných ročníkoch reprezentoval Slovensko na MS hráčov do 20 aj 18 rokov. V Chomutove sa mu páči, aj keď mesto ešte nevidel. "Areál štadióna je krásny. S takými podmienkami som sa ešte nestretol. Je to pre mňa motivácia vybojovať si miesto v zostave a zostať tu. Hlavný cieľ je "áčko", ale nemal by som problém hrať na výnimku aj v juniorke," prezradil Mário Grman.


Schengen nezvláda krízové situácie, tvrdí maďarský analytik

Schengen, ale aj inštitúcie EÚ, vytvorili pre bežné situácie, preto mnohé z nich nedokážu čeliť krízovým situáciám.

BUDAPEŠŤ. Schengen, ale aj inštitúcie EÚ, vytvorili pre bežné situácie, preto mnohé z nich nedokážu čeliť tým krízovým. Takou je aj masová migrácia, pre ktorú bude potrebné systém Schengenskej dohody rozvíjať. Pre TASR to v Budapešti povedal maďarský expert pre bezpečnostnú politiku Péter Tálas. Ekonomika je veľmi dôležitou súčasťou bezpečnosti. Schengen je unikátnym združením v rámci Európskej únie, ktorá v podstate umožňuje voľný pohyb pracovnej sily, kapitálu či služieb, zhodnotil Tálas výhody Schengenskej dohody. Podľa jeho slov po tom, čo pre migračnú krízu mnohí začali spochybňovať možnosť zachovania Schengenu, vzniklo množstvo kalkulácií, koľko by stratila Európska únia - v rámci nej aj stredná a východná Európa - trebárs iba pozastavením fungovania Schengenu. Rozhodujúcou otázkou aj z bezpečnostného hľadiska je, ako je možné zlepšiť fungovanie Schengenu, aby si dokázal zachovať hospodársky svoje výhody. "V súčasnosti sa stáva, že pozastavia fungovanie tejto dohody, čo sa začalo Talianskom a Francúzskom, teraz je to napríklad aktuálne aj v relácii medzi Rakúskom a Maďarskom, domnievam sa, že zachovanie Schengenu je jednou z najvážnejších výziev," dodal. Schengen z bezpečnostného hľadiska ďalej podľa experta znamená aj to, že v rámci vnútornej bezpečnosti schengenskej zóny je podstatne silnejšia spolupráca medzi rezortmi vnútra a políciami. "To považujem za mimoriadne dôležitý výsledok. Ide teda o zónu, v ktorej má každý rovnaký cieľ, ktorým je potláčanie a stíhanie trestnej činnosti i protiprávneho konania. V záujme toho boli vybudované vážne systémy spolupráce, vrátane informačných systémov," konštatoval. Treťou záležitosťou je spor o ochranu vonkajších hraníc Schengenu. K tejto otázke Tálas povedal, že je mierne optimistickejší než politici. Ochrana vonkajších hraníc je podľa neho veľmi dôležitá, nie však výhradne kvôli migračnej kríze. Tá však jednoznačne upozornila na nutnosť existencie a zlepšenie tejto ochrany. "O Schengene, ale vo všeobecnosti aj o inštitúciách EÚ, možno povedať, že ich zriadili pre bežné situácie, preto mnohé z nich nedokážu čeliť krízovým situáciám. Ako príklad by som uviedol bankový systém, ktorý pri medzinárodnej finančnej a ekonomickej kríze v rokoch 2008-2009 bol pod obrovským tlakom, preto musel byť zmenený, a napokon ho Únia potichu aj zmenila," povedal. Teraz to isté môžeme vnímať aj v prípade Schengenu, ktorý nevytvorili pre situáciu masovej migrácie, ale pre prípad, kedy migranti prichádzajú v množstve, ktoré je možné ešte zvládnuť. O migračnej kríze hovoríme vtedy, ak cieľové krajiny, tranzitné krajiny, prípadne hraničné krajiny sa už nedokážu postarať o prichádzajúce masy v tom zmysle, že nedokážu dodržať platné predpisy pre nedostatok kapacít a prostriedkov. Nedokážu teda oddeliť ekonomických migrantov od ohrozených migrantov, ktorým prislúcha štatút utečenca. "Migračná kríza poukázala aj na to, že Schengen bude zrejme potrebné rozvíjať. Akým smerom by to malo byť, zatiaľ nie je jasné. Schengenské vonkajšie hranice, aj keď tvrdíme, že ich chránime spoločne, v podstate patria do kompetencie členských krajín. V tomto prípade z hľadiska logiky a cieľov schengenského systému to vnímam ako nedostatok. Považoval by som za správne, keby ochrana vonkajších hraníc bola skutočne spoločnou záležitosťou," podčiarkol. Ochranné protokoly, migračné protokoly či protokoly týkajúce sa utečencov, by mali byť totožné. Podľa Tálasa je zrejmé, že by to narážalo na individuálne národné záujmy, pretože je jasné, že postoje k migračnej otázke Nemecka, Francúzska, Poľska, Slovenska či Maďarska sa líšia. "V ochrane vonkajších hraníc a pri prekračovaní týchto hraníc by mali platiť rovnaké podmienky. V opačnom prípade totiž migranti a utečenci vyvinú tlak na tie úseky, kde platia menej prísne pravidlá," uzavrel analytik.


Habera: Gott sa nado mnou len zdvorilostne usmieval
 Zomrel v kruhu rodiny
 Nekrológ
Habera o Gottovi
 Archívny rozhovor
 Výber pesničiek
 Pivo po koncerte
 Štátny pohreb?
 Timko o Gottovi
 Reakcie
 Fotogaléria

Hovorí aj o tom, prečo sa Gott páčil Nemcom a vysvetľuje jeho dlhovekosť.

BRATISLAVA. Rok Nežnej revolúcie ešte patril Karlovi Gottovi. Aj rok po nej. No potom v roku 1991 prišiel na scénu PAVOL HABERA a stálici na československej scéne vyfúkol Zlatého slávika. Čo to s ním mohlo urobiť? Pavol Habera v rozhovore pre SME hovorí, že za Gottovou dlhovekosťou bolo niečo celkom iné. Karel Gott zomrel vo veku 80 rokov 1. októbra. Ako Karel Gott reagoval na váš príchod na scénu? Mohli ho mladí speváci ohroziť? "Karel nikdy nedal najavo, že by mu niekto prekážal. Napokon, bolo by čudné, keby niekto ako ja znervózňoval človeka, ktorý už toľko toho dosiahol. Či som sa v Slávikovi raz pred neho dostal, alebo nie, to nemohlo byť preňho dôležité. Poznám to aj z vlastnej skúsenosti. Aj ako kapela sme Slávika niekoľkokrát získali - a potom sme si povedali, o. k., už sme niečo dosiahli, pokojne nech teraz príde a vyhrá niekto iný. Takže aj nado mnou sa Karel len zdvorilostne usmieval." Neskôr chcel s vami spolupracovať. Ako ste si to vysvetľovali? "Karel si nikdy neskladal, takže potreboval pesničky. Oslovil ma, aby nemusel stále preberať šlágre zo zahraničia. Mal aj skvelého skladateľa v podobe Karla Svobodu, len popritom chcel aj niečo iné, hľadal si v hudobných vodách niekoho šikovného. V každej generácii si niekoho takého hľadal, po mne si zas našiel Mareka Straceného." Navždy si zanechal trochu staromódny prejav, ale aj v Nemecku s ním mal stále úspech. Prečo sa práve on Nemcom tak páčil? "Pretože dobre spieval. Karel bol jeden fantastický spevák. Bol osobnosťou, popritom vždy veľmi príjemný, ťažký profesionál. Všetko mal úplne zaslúžené. Nepopieram, že mu pomohli aj vtedajšie časy, aj tak sa mu to však nedalo odškriepiť. Muselo v ňom niečo byť, ak presvedčil toľkých ľudí, aby si kúpili jeho platňu a prišli sa pozrieť na jeho koncert." Čo vtedy robilo z muzikanta profesionála? "Presne to isté čo dnes. Neopiť sa a prísť na javisko triezvy. Potom si človek môže robiť, čo chce - ak na druhý deň je znovu ready. Vďaka tomu si na každom jednom koncerte pripravoval pôdu na ďalší."


V Aleppe malo platiť prímerie, provinciu teraz zasiahli nálety

Zatiaľ nie je známe, či si nálety vyžiadali nejaké obete.

BEJRÚT. Sýrsku provinciu Aleppo, kde má platiť prímerie, po prvý raz po niekoľkých mesiacoch zasiahli nálety, informuje organizácia Sýrske pozorovateľské centrum pre ľudské práva (SOHR) sídliaca vo Veľkej Británii. Podľa SOHR bojové lietadlá zasiahli vidiecku časť provincie. Okrem toho tiež k náletom došlo na vidieku susedných provincií Hamá a Idlib, kde bojujú vládne jednotky s povstalcami napojenými na teroristickú sieť al-Káida. Zatiaľ nie je známe, či si nedeľňajšie nálety vyžiadali nejaké obete. Aktivisti zo Sýrskej civilnej obrany, známej aj ako Biele helmy, zase informovali, že sa v sobotu ocitli pod útokom bojových lietadiel, keď vykonávali záchranné práce v obci Mardich na severe provincie Idlib. Obec sa pod náletom ocitla opakovane.


Predstavitelia rozdelenej sýrskej opozície oznámili, že na mierové rokovania vyšlú spoločnú delegáciu.

BEJRÚT. Sýrska vláda nepotvrdila svoju účasť na mierových rozhovoroch v Ženeve, ktoré sa budú konať v utorok pod záštitou Organizácie Spojených národov (OSN). V pondelok to Bezpečnostnej rade OSN oznámil osobitný vyslanec OSN pre Sýriu Staffan de Mistura s tým, že sa predstavitelia vlády počas víkendového stretnutia s jeho zástupcom v Damasku nezaviazali navštíviť rozhovory, ktorých cieľom je ukončiť viac ako šesť rokov trvajúcu občiansku vojnu. Podľa de Misturu vláda naznačila, že by sa im v súvislosti s rokovaniami mohla čoskoro ozvať, no v nedeľu ich kontaktovala a oznámila im, že do Ženevy nepricestuje. "Prirodzene dúfame a naozaj očakávame, že budú čoskoro na ceste," uviedol a dodal, že očakáva účasť vládnych zástupcov aj pre záväzok, ktorý má sýrsky prezident Baššár al-Asad voči svojmu ruskému kolegovi Vladimirovi Putinovi, s ktorým sa stretol minulý týždeň v Soči. Pod záštitou OSN sa uskutočnilo už sedem kôl sýrskych mierových rozhovorov, počas nich sa však nepodarilo dosiahnuť takmer žiadne pokroky. Hlavným sporným bodom je budúcnosť prezidenta Baššára al-Asada, pričom opozícia stále žiada jeho odstúpenie. Predstavitelia rozdelenej opozície v piatok oznámili, že na mierové rozhovory do Ženevy vyšlú spoločnú 50-člennú delegáciu.


Nový enviro projekt má naučiť deti separovať odpad

Cieľom je učiť budúce generácie, ako správne nakladať s odpadom.

BRAATISLAVA. Slovensko má v triedení odpadu veľké rezervy, spomedzi krajín Európskej únie má jedny z najhorších výsledkov. Väčšina odpadu stále končí na skládkach. Ministerstvo životného prostredia preto spustilo environmentálny vzdelávací projekt Triedim, triediš, triedime, ktorý má učiť deti separovať odpad. Do jeho pilotnej fázy sa zapojilo 962 tried. Projekt dnes oficiálne odštartoval šéf envirorezortu László Sólymos (Most-Híd) na Spojenej škole na bratislavskej Tilgnerovej ulici. "Je odpoveďou aj na výsledky nášho environmentálneho prieskumu. Ten okrem iného ukázal, že aj v oblasti triedenia odpadu stále máme rezervy," povedal Sólymos. Narážal na nedávny prieskum, ktorý si objednala Slovenská agentúra životného prostredia. Z výsledkov vyplynulo, že pre zlepšenie ochrany životného prostredia je nevyhnutné venovať viac pozornosti vzdelávaniu a osvete. Na druhé miesto respondenti umiestnili podporu triedenia odpadu. Nový projekt je určený žiakom prvého až štvrtého ročníka základných škôl. Zameriava sa na triedenie a separáciu troch najčastejšie sa vyskytujúcich komodít - plast, papier a sklo. Edukáciu v tejto oblasti zabezpečujú informačné tabule a sety na triedenie, ktoré sú umiestnené priamo v triedach. Cieľom je učiť budúce generácie, ako správne nakladať s odpadom a podporiť budovanie návykov smerujúcich k ochrane životného prostredia. "Na našej škole sa dlhodobo snažíme viesť žiakov k budovaniu zdravých návykov, ktoré sa im môžu hodiť po celý zvyšok života. Environmentálny projekt preto nielenže vítame, no považujeme za našu povinnosť sa doň i aktívne zapojiť," uviedla riaditeľka školy Alena Turčanová. Ako poznamenal minister, v projekte ale nejde len o deti. "Z vlastnej skúsenosti môžem potvrdiť jedno. Najrýchlejšia cesta k zmene prístupu dospelých vedie cez ich deti," doplnil Sólymos. Avizoval, že podobné projekty ešte pribudnú.


Košice nedokonali obrat, do semifinále postúpili Poprad a Nitra

Zápas v Trenčíne rozhodla tretia tretina.

TRENČÍN. Hokejisti HK Nitra sa predstavia v semifinále najvyššej slovenskej súťaže Tipsport ligy 2018/2019. Nitrania zvíťazili na ľade Dukly Trenčín 2:0 v šiestom stretnutí štvrťfinále play-off a sériu ovládli 4:2 na zápasy. Vyrovnaný duel dlho nepriniesol žiadne góly a viac ako päťtisícová návšteva si počkala na prvý presný zásah až do tretej tretiny. Bolo to domáce mužstvo, ktoré v 49. min inkasovalo. Nahodený puk z hokejky nitrianskeho obrancu Branislava Mezeia skončil až za chrbtom Michala Valenta. Pri troške šťastia mohli hostia rýchlo viesť aj vyšším rozdielom, no proti bola dvakrát konštrukcia domácej brány. Trenčania sa v závere snažili vyrovnať skóre stretnutia pri hre bez brankára. Nitra si však víťazstvo a aj postup do semifinále play off postrážila, čo potvrdil gólom do prázdnej bránky slovenský reprezentant Róbert Lantoši. Týmto duelom ukončil aktívnu hráčsku kariéru kapitán Trenčína Branko Radivojevič. "Šiesty zápas proti Nitre bol môj posledný. Samozrejme, radšej by som končil víťazstvom a s pohárom nad hlavou, ale taký je hokej. Som veľmi rád, že som mohol kariéru ukončiť tam, kde som ju aj začal. Chcel by som zostať pri trenčianskom hokeji. Myslím, že mu mám čo ponúknuť - či už na takej, alebo onakej pozícii. V najbližších dňoch si s vedením sadneme a podiskutujeme čo ďalej," uviedol 38-ročný Radivojevič. O postupe do semifinále rozhodli aj hokejisti Popradu, ktorí na vlastnom ľade zdolali Košice 4:2 a rovnakým pomerom ovládli aj celú sériu. Domáci nechceli premrhať ďalšiu šancu na spečatenie postupu a základ víťazstva položili už v prvej tretine. O dva gólové momenty sa postarali Daniel Brejčák s Jindřichom Abdulom. Hosťom sa v druhej tretine nepodarilo nájsť odpoveď na popradské góly a domáci následne pridali ďalší zásluhou Martina Belluša. Prekonať domáceho gólmana Tomáša Vošvrdu dokázali Košičania až v záverečnej tretine. Po znížení Marcela Haščáka a Ladislava Nagya bol náskok Popradu už len o jediný gól. Domáci sa o postup bili až do samotného záveru stretnutia. V 59. min potvrdil víťazstvo domácich gólom do prázdnej bránky Samuel Mlynarovič. Banská Bystrica - Poprad Zvolen - Nitra Tipsport liga - štvrťfinále play off: Góly: 49. Mezei, 59. Lantoši (Rais) Vylúčení: 2:4 na 2 min, presilovky a oslabenia: 0:0, rozhodovali: Baluška, Snášel - Výleta, Šefčík, 5783 divákov /konečný výsledok série 2:4, do semifinále postúpila Nitra/ Zostavy: Trenčín: M. Valent - D. Krejčí, Rýgl, Frühauf, Cebák, Gula, T. Bokroš, M. Božík, Luhový - Sojčík, Ölvecký, Radivojevič - M. Hecl, Sádecký, Bartovič - J. Švec, Radjenovic, Varga - O. Mikula, J. Pardavý ml., D. Hudec Nitra: Šimboch - McCormack, Mezei, Korím, Miroslav Pupák, M. Versteeg, Rais, A. Sloboda - Majdan, Šiška, Čaládi - Lantoši, Kerbashian, Scheidl - B. Rapáč, Bortňák, S. Buček - Pätoprstý, M. Slovák, Hrušík Peter Oremus (tréner Trenčína): "Myslím si, že všetky zápasy s Nitrou boli veľmi kvalitné. Nemusíme sa hanbiť za predvedené výkony. Chýbal nám gól, mali sme aj množstvo presiloviek, ale, žiaľ, nepremenili sme ich. Chlapci urobili maximum. Počas sezóny bolo viac rušivých momentov, ale zomkli sme sa a vďaka tomu sa ľudia vrátili na štadión." Antonín Stavjaňa (tréner Nitry): "Opäť to bolo o jednom góle. Výborne chytali obaja brankári. Dukla bola veľmi unavená, hrali s menej hráčmi a potom sú závery zápasov zložitejšie. Juraj Šimboch chytal naozaj skvelo. Oba tímy hrali v ofenzíve nadpriemerne vzhľadom na play off, ale v šiestom či siedmom zápase sa už hrá defenzívnejšie a počítajú sa aj špinavé góly. My sme ich dali." Góly: 4. D. Brejčák (K. Miller, L. Paukovček), 14. Abdul (Miner), 28. Belluš (Salija, Buzzeo), 59. Mlynarovič (D. Bondra) - 46. Marcel Haščák (L. Nagy), 51. Dudáš (Šedivý, Suja) Vylúčení: 3:5 na 2 min, presilovky: 1:0, oslabenia: 0:0, rozhodovali: Stano, Štefik - Gajan st., Gegáň, 4023 divákov /konečný výsledok série 4:2, do semifinále postúpil Poprad/ Zostavy: Poprad: Vošvrda - D. Brejčák, Miner, Petran, Fabian, Salija, Erving, Ťavoda, K. Karalahti - P. Svitana, Mlynarovič, D. Bondra - Buzzeo, Zagrapan, S. Takáč - Matúš Paločko, Heizer, K. Miller - Belluš, L. Paukovček, Abdul Košice: J. Laco - Koch, T. Slovák, Dudáš, Šedivý, Pulli, Čížek, Derľuk - L. Nagy, Suja, Spilar - Hričina, Brophey, J. Sýkora - Marcel Haščák, Ignatuškin, Ščerbatov - T. Klíma, Galamboš, Jokeľ - Š. Petráš


Britský minister zahraničia o Jemene: Máme poslednú šancu dosiahnuť mier

Mierový proces môže podľa neho počas nasledujúcich týždňov zomrieť.

KÁHIRA. Britský minister zahraničných vecí varoval pred kolapsom mierovej dohody v Jemene. "Máme poslednú šancu," uviedol Jeremy Hunt počas nedeľnej návštevy mesta Aden. "Mierový proces v Jemene môže počas nasledujúcich týždňov zomrieť, ak obe strany nebudú dodržiavať svoje záväzky zo Štokholmu," povedal. Jemenská vláda a tamojší rebeli húsíovia sa v decembri vo Švédsku dohodli na dočasnom prímerí v meste Hudajdá, ale tiež na výmene zajatcov, ktorá sa však zatiaľ neuskutočnila. Je to prvá návšteva ministra zahraničných vecí z krajín Západu od začiatku konfliktu v Jemene v roku 2015. Huntova návšteva Adenu bola súčasťou jeho cesty po krajinách Perzského zálivu. Minister sa počas nej stretol s jemenským prezidentom Abdom Rabbuhom Mansúrom Hádím, vicepremiérom Ahmadom Saídom Chanbaším, ministrom zahraničných vecí Chálidom Jamáním a hovorcom šiitských povstalcov známych ako húsíovia Muhammadom Abdasom Salámom. Cesta je súčasťou diplomatickej kampane Spojeného kráľovstva s cieľom podporiť mierový proces Organizácie Spojených národov (OSN). Prístav Hudajda v západnej časti Jemenu mal byť podľa Huntových slov zbavený milícii a umiestnený pod neutrálnu kontrolu do začiatku januára. Mierový proces môže v priebehu niekoľkých týždňov vyhasnúť, ak obe strany nebudú dodržiavať podmienky nedávnej dohody zo Štokholmu, povedal Hunt. "Ľudia v Jemene sú na pokraji hladomoru a žiadna zo zúčastnených strán sa nechce znovu vrátiť k vojnovému stavu," povedal Hunt a dodal, že "je načase zhlboka sa nadýchnuť, dať po štyroch rokoch bojov nabok hnev a pochybnosti a podstúpiť riziko, ktoré je na začiatku akýchkoľvek mierových procesov". Spojené kráľovstvo je podľa britskej vlády najväčším dodávateľom humanitárnej pomoci do Jemenu. Ďalšia pomoc v hodnote dosahujúcej v prepočte viac ako 23 miliónov eur, o ktorej minulý týždeň informovala britská premiérka Theresa Mayová, má zabezpečiť základné potreby pre viac ako 3,8 milióna ľudí.


Bezkonkurenčne najrýchlejšie. Štátne IC chcú lákať najmä na čas

Štátna Železničná spoločnosť Slovensko pripravuje znovuzavedenie svojich rýchlovlakov. Do cenovej vojny ísť nechce.

BRATISLAVA. Naprieč Slovenskom bezkonkurenčne najrýchlejšie. Štátna Železničná spoločnosť Slovensko sľubuje, že staronové IC vlaky prejdú z Bratislavy do Košíc za štyri hodiny a 42 minút. Toto má byť jedným z hlavných tromfov štátneho železničného dopravcu, ktorý má nalákať do svojich rýchlovlakov nových ľudí. Okrem toho chce v IC vlakoch ponúkať pollitrovú minerálku, noviny a internetové WIFI pripojenie. Na rozdiel od minulosti do priamej cenovej vojny so žltými vlakmi českého podnikateľa Radima Jančuru ísť nechce. Jeho RegioJet sa na cenovú vojnu v minulosti sťažoval. Štátne IC vlaky železničný dopravca spustí približne o mesiac. Ich opätovné spustenie oznamoval spolu s manažérmi Železničnej spoločnosti Slovensko aj minister dopravy Árpád Érsek z Mosta-Hídu. Ceny lístkov budú drahšie ako v štátnych rýchlikoch. A to približne o desať až 15 percent. Cena lístok v rýchliku medzi Bratislavou a Košicami je 18,76 eura. Z neoficiálnych dokumentov, ktoré má denník SME, chcú štátne železnice ľudí do svojich rýchlovlakov nalákať aj mimo dopravnej špičky. Ceny lístkov preto rozdelila do troch cenových pásiem - slabý deň, normálny deň a špička. Na rozdiel od minulosti, keď štátny dopravca mal viacero cenových pásiem, by mal byť systém jednoduchší. Lístok počas špičky, teda v nedeľu popoludní či piatok popoludní firma plánuje stanoviť na 21,50 eura, v normálny deň, teda napríklad v sobotu či štvrtok ráno má zákazník zaplatiť 19,20 eura a počas slabého dňa 15,90 eura. Slabé časy sú napríklad rána od pondelka do stredy. V týchto prípadoch sa tak ľudia prevezú lacnejšie ako v štátnych rýchlikoch. Oficiálne štátna Železničná spoločnosť ceny lístkov nekomentuje. „O všetkých podrobnostiach nastavenia IC vlakov bude ZSSK informovať v najbližších týždňoch,“ povedala Zuzana Červená zo Železničnej spoločnosti Slovensko. Staronové IC vlaky majú jazdiť na linke medzi Bratislavou a Košicami dvakrát denne. Budú päťsúpravové a bude v nich sedieť môcť zhruba 250 ľudí. Rovnako ako s cenami, ani v prípade odchodov vlakov nepôjde do priameho konfliktu s RegioJetom. Ten z Bratislavy odchádza denne o 5.33, 11.33 a 17.33. Opačne o 5.17, 11.09 a 17.17. Štátne IC vlaky budú jazdiť v medziobdobí. Z Bratislavy do Košíc pôjdu o 9.47 a 15.47, z Košíc do Bratislavy o 7.31 a 15.31. Výnimkou bude len nedeľa, keď ranný IC vlak z Košíc nebude odchádzať o pol ôsmej, ale až o pol desiatej. V porovnaní s RegioJetom budú rýchlejšie. Kým IC vlaky sľubujú, že 445-kilometrovú trať prejdú za 4 hodiny a 45 minút, RegioJetu dnes jazda trvá 5 hodín a 10 minút. Cestujúci podľa predbežných plánov má mať v druhej triede nárok na jednu minerálku a noviny zadarmo. Vlak bude povinne miestenkový. V prvej triede, ktorá má v špičke stáť 26,50 eura, bude okrem novín a minerálky zahŕňať v cene aj bezplatné parkovanie na vybraných staniciach či teplý nápoj. IC vlaky budú jazdiť na komerčné riziko. Štát ich teda na rozdiel od rýchlikov nebude dotovať. Šéf Výskumného ústavu dopravného Ľubomír Palčák, ktorý pre štát pripravoval analýzu o znovuzavedení IC vlakov verí, že teraz sa vlaky môžu dostať do zisku. „Na základe výsledkov analýz je v manažérskych silách dostať IC vlaky z červených čísel. Ľudia sú dnes ochotní zaplatiť za rýchle a kvalitné dopravné služby,“ povedal Palčák. Štátne IC vlaky zrušili začiatkom januára. Dôvodom bola práve strata týchto vlakov. Za rok 2015 pritom Železničná spoločnosť hospodárenie týchto vlakov nezverejnila s odvolaním sa na obchodné tajomstvo. Podľa zdroja SME však dosiahla približne 1,3 milióna eur. „Ak by štát dopustil alebo nariadil ZSSK postup, ktorý by viedol k poškodzovaniu podnikania RegioJetu a ďalších dopravcov, ktorí si na svoju prevádzku musia zarobiť, v takom prípade RegioJet z trasy medzi Bratislavou a Košicami odíde,“ povedal vtedy hovorca RegioJetu Aleš Ondrůj, keď štát oznámil zavedenie IC vlakov. RegioJet už chcel z linky medzi Bratislavou a Košicami odísť na jeseň 2015, teda rok po spustení svojich vlakov. Po zrušení štátnych IC vlakov na trati ostal. Tento text ste mohli čítať vďaka tomu, že platíte za obsah. Vážime si to.


Dúbravka čelil hviezdam Arsenalu, Manchester United deklasoval Chelsea

LONDÝN. Futbalisti Manchester United zdolali v nedeľňajšom dueli prvého kola anglickej Premier League na domácom ihrisku Chelsea Londýn 4:0. O trpkú premiéru pre trénera Franka Lamparda na lavičke hostí sa postaral dvoma gólmi Marcus Rashford, ďalšie pridali Anthony Martial a Daniel James. V prvom polčase išli domáci do vedenia vďaka premenenej penalte Marcusa Rashforda, ktorého predtým faulovala obrana Londýnčanov. Verdikt arbitra ešte odobril VAR. Po prestávke pridal Manchester ďalšie tri góly, pričom dva zaznamenal v rozmedzí od 65. do 67. minúty.  "Odišli nám viaceré opory, ale nechcem sa vyhovárať. Urobili sme štyri chyby a skúsený súper nás potrestal. Pre nás to bola veľká lekcia," citoval Lamparda portál skypsorts.com. Zápas sledoval zo štúdia aj José Mourinho. Portugalský kouč trénoval v Premier League obe mužstvá a po debakli Chelsea podporil Lamparda. Nový tréner londýnskeho tímu totiž nemohol pred začiatkom sezóny nakupovať hráčov, keďže klub porušil pravidlá pri podpísaní zmlúv s mladými hráčmi vo veku do 18 rokov. Nové akvizície bude môcť londýnsky tím podpísať najskôr až v lete 2020. "Chelsea nenakupovala hráčov, ale kúpila si čas. To, že majú zákaz nakupovať znamená, že nie sú pod tlakom. Ale ja by som uprednostnil tlak. Pokojne môžu skončiť do štvrtého miesta," povedal Mourinho. Triumf zaznamenal aj Arsenal Londýn, ktorý zvíťazil na pôde Newcastle United 1:0. O jediný gól stretnutia sa postaral Pierre-Emerick Aubameyang, ktorý prekonal slovenského brankára Martina Dúbravku v 58. minúte. Zakončovateľ Arsenalu ťažil z nedôslednosti domácej obrany, ktorá mu dala veľa priestoru po centri Ainsleyho Maitland-Nilesa. Aubameyang sa dostal s loptou pred Dúbravku a hoci sa slovenský brankár snažil zmenšiť strelecký uhol, gabonský útočník ho dokázal prehodiť. V ďalšom nedeľňajšom zápase sa medzi Leicestrom City a Wolverhamptonom Wanderers zrodila bezgólová remíza. Góly: 18. a 67. Rashford (prvý z 11 m), 65. Martial, 81. D. James Gól: 58. Aubameyang /Martin Dúbravka odchytal za domácich celý zápas/


Sanchezovi v Bayerne dochádza trpezlivosť. Chcem hrať, možno v inom tíme, vraví

Mladý futbalista stál Bayer 35 miliónov.

LISABON. Portugalský futbalista Renato Sanches zvažuje odchod z Bayernu Mníchov. Dvadsaťjedenročný stredopoliar prišiel do Bavorska s veľkou pompu po majstrovstvách Európy 2016, keď pomohol Portugalsku k zisku titulu a vyhlásili ho za najlepšieho mladého hráča turnaja. Bayern zaňho zaplatil 35 miliónov eur, najviac za hráča mladšieho ako 20 rokov v histórii bundesligy. V červenom drese sa však v mladom veku nedokázal presadiť, minulú sezónu strávil na hosťovaní vo Swansea a priestor nedostáva ani v tomto ročníku. "Nie som spokojný. Tvrdo pracujem, ale stále som nedostal príležitosť," posťažoval sa Sanches nemeckému periodiku Kicker a dodal: "Musím sa rozhodnúť, čo bude pre mňa najlepšie. Chcem hrať, možno v inom tíme." Podľa agentúry AFP o jeho služby prejavil v januári záujem Paríž St. Germain, ale tréner Bayernu Niko Kovač prestup odmietol.


KOMERČNÝ OBSAHVyberiete si radšej romantický Paríž alebo slnečné Nice?

Obľúbené mestá spája povestný francúzsky šarm, no aj tak sú úplne odlišné.

Francúzske mestá majú svoju typickú okázalosť a niekedy voľba kam cestovať a ktoré mesto navštíviť naozaj nie je ľahká. Asi najťažšia je však voľba, keď sa máme rozhodnúť medzi dvomi klenotmi, akými sú Paríž a Nice. Obidve mestá možno považovať za hlavné, hoci iba Paríž je hlavnou metropolou Francúzska. Nice je však živou metropolou francúzskej riviéry a za Parížom v máločom zaostáva. Každé z nich je však o niečo iné a možno vhodnejšie práve pre vás. Paríž je jedným z najnavštevovanejších miesť na svete. Je preslávený svojimi palácmi, bulvármi a pamiatkami. Od kultovej Eiffelovky až po Louvre. Zbierka klenotov Paríža sa prekonáva naozaj len ťažko. Mnoho parížskych atrakcií naozaj nenájdete nikde inde. Jednoducho nesmierne veľa príležitostí pre milovníkov kultúry a histórie v jednom nikdy nespiacom meste. Turistickí sprievodcovia ponúkajú rôzne trasy po mestských pamiatkách a atrakciách. Zaujímavý deň v Paríži možno stráviť pozdĺž rieky Seiny, od slávneho Place de la Concorde až po katedrálu Notre-Dame so zastávkami v múzeách, parkoch, na mostoch a námestiach. V centre Paríža sa však môžete vydať ktorýmkoľvek smerom, nájdete nespočetné množstvo zaujímavostí. Scestovaní turisti objavujú okrem galérií a múzeí aj intímne nádvoria a krásne tiché záhrady. Za historickými fasádami fungujú prekvapivé remeselné dielne. Jednoducho, v Paríži možno vždy objaviť niečo nové a prekvapivé. Paríž je aj významným centrom pre gastronómiu s celým radom kaviarní, reštaurácií a čajovní. Skvelé gurmánske zážitky ponúka Bulvár du Montparnasse, kde možno objaviť aj niekoľko slávnych intelektuálnych pivární ako Rotunda, The Dome alebo The Select. Luxusné gastronomické zážitky sľubujú top reštaurácie ako napríklad Maxim, Grand Véfour alebo The Archestrate. Mnohé fungujú už pekných pár rokov a majú vo svojej histórii veľmi zaujímavé momenty so slávnymi osobnosťami. Nice jednoznačne dominuje francúzskemu stredomorskému pobrežiu a leží na pobreží krásneho zálivu. Nie je prekvapením, že jednou z ikon mesta je 4 km dlhá promenáda na nábreží s historickým pôvodom i významom. Všadeprítomné lode a plachetnice sú neodmysliteľnou súčasťou panorámy a miestny prístav ponúka zaujímavé podujatia, vrátane prehliadky lodí. Veľkosť mesta Nice možno prekvapí a historické centrum je takmer rovnako pulzujúce ako Paríž, ale rozhodne intímnejšie. Úzke dláždené uličky sú lemované obchodíkmi v pastelových budovách. Nájdete tu takmer všetko, mydlá, textílie, kvety, ryby aj syry. Mnohé historické budovy Nice a ich záhrady sú obrazom dávneho života šľachty. Za videnie stojí námestie Masséna, ktoré susedí so záhradami Alberta 1. V okolí nájdete aj niekoľko múzeí a galérií. Priamo pri promenáde neprehliadnete Castle Hill, historický park na kopčeku, ktorý ukrýva aj vodopád a ponúka krásny výhľad na mesto a more. Jednoznačným plusom pre Nice je more a kamienkové pláže. Najlepšou plážou pre vodné športy je Beau Rivage v centrálnej časti zálivu. Susedí s Florida Plage, ktorá je vychýreným cieľom milovníkov módy. Pláž Coco je obľúbená u miestnych obyvateľov a je lemovaná skalami a pláž La Reverse je trochu vzdialenejšia od centra, ale je tichým a romantickým miestom.


Trumpov zať si nie je istý, či si Palestínčania dokážu vládnuť sami

Palestínske vedenie bojkotovalo diplomatické úsilie, ktoré Trump označil za dohodu storočia.

TEL AVIV. Vysoko postavený poradca Bieleho domu Jared Kushner vyjadril neistotu, či sú Palestínčania schopní vládnuť si sami. Kushner, zať amerického prezidenta Donalda Trumpa, to povedal v ojedinelom televíznom programe Axios na stanici HBO odvysielanom v nedeľu. Informoval o tom v pondelok denník The Guardian. Kushner, autor blízkovýchodného mierového plánu, ktorý Biely dom ešte len zverejní, na otázku, či Palestínčania môžu očakávať slobodu od izraelskej armády a zásah vlády, odpovedal, že to bude "vysoká prekážka". Palestínske vedenie bojkotovalo diplomatické úsilie, ktoré Trump označil za "dohodu storočia". Hoci Kushner pripravuje daný plán pod rúškom tajomstva už dva roky, palestínski a niektorí arabskí činitelia to vnímajú ako výraznú podporu záujmov Izraela a odopieranie ich vlastného štátu. Kushner sa počas rozhovoru opäť vyhol priamej odpovedi na to, či daný plán zahŕňa riešenie izraelsko-palestínskej otázky v podobe dvoch štátov, čo je základným princípom americkej politiky po desaťročia. Takéto riešenie by počítalo s vytvorením samostatného palestínskeho štátu v Predjordánsku a pásme Gazy, s hlavným mestom vo východnom Jeruzaleme. Na otázku, či verí, že Palestínčania sú schopní vládnuť si sami bez zasahovania Izraela, Kushner povedal: "To je veľmi dobrá otázka, na ktorú sa budeme musieť pozrieť. Dúfame, že časom nadobudnú schopnosť vládnuť si sami." Poradca dodal, že Palestínčania "potrebujú spravodlivý justičný systém, slobodu tlače, slobodu vyjadrovania, toleranciu všetkých náboženstiev", aby sa palestínske územia mohli stať "investovateľnými".


Royal Bank of Scotland vlani ešte prehĺbila svoju stratu

Banka by sa v roku 2018 chcela konečne vrátiť k zisku.

LONDÝN. Britská banka Royal Bank of Scotland (RBS) aj vlani vykázala stratu, už deviaty rok po sebe, a oveľa väčšiu ako v predchádzajúcom roku. Dôvodom boli náklady na reštrukturalizáciu a vyššie výdavky na právne spory. Banka, ktorú musel pred deviatimi rokmi zachraňovať štát pred krachom, za čo v nej získal kontrolný podiel, zároveň oznámila, že zredukuje svoje výdavky o ďalších 750 miliónov libier. Čistá strata RBS sa v roku 2016 prudko zvýšila na 6,96 miliardy GBP (8,22 miliardy eur), čo je viac ako trojnásobok straty 1,98 miliardy GBP v roku 2015. Tržby banky vlani klesli o 2 % na 12,6 miliardy GBP. Trhy veľkú stratu očakávali, keďže banka už predtým avizovala, že si musela odložiť bokom ďalšie miliardy libier na právne spory a odškodné za zavádzanie klientov v USA pri predaji toxických hypotekárnych papierov pred vypuknutím krízy v roku 2008. A ďalších 2,1 miliardy GBP minula na reštrukturalizáciu. Bez zarátania výdavkov na pokuty, právnikov a reštrukturalizáciu dosiahla RBS prevádzkový zisk 4,2 miliardy GBP, čo je o 4 % viac ako predvlani. Banka zrevidovala svoje finančné ciele a oznámila, že zredukuje výdavky, tak aby ich pomer k príjmom do roku 2020 dosiahol 50 %. V roku 2018 by sa chcela konečne vrátiť k zisku. Britskí daňoví poplatníci umožnili banke prežiť nástup finančnej krízy v roku 2008 záchrannou injekciou vo výške 45 miliárd libier. RBS sa dostala do ťažkostí najmä v dôsledku prehnane expanzívnej politiky vtedajšieho šéfa Freda Goodwina, súčasťou ktorej bola aj kúpa holandskej banky ABN Amro. Nástup finančnej krízy jej pozíciu ešte zhoršil a banka musela požiadať vládu o pomoc. Tá za to získala 80-% podiel v RBS, ktorý doteraz znížila na 70 %.


KDH chce v Správnej rade ÚPN Borovského z Konfederácie politických väzňov

BRATISLAVA. Kresťanskodemokratické hnutie by chcelo v Správnej rade Ústavu pamäti národa (ÚPN) Branislava Borovského z Konfederácie politických väzňov Slovenska. Do voľby v parlamente ho navrhne nezaradený poslanec Národnej rady SR a člen mimoparlamentného KDH Richard Vašečka. Borovský ako študent prenášal spolu s priateľmi počas komunistického režimu náboženskú literatúru z Poľska cez hraničné hory, pričom ho zatkli, bili a vyhodili z vysokej školy. "Branislav Borovský napriek prenasledovaniu nikdy nestratil svoje presvedčenie a nepodľahol. Je najmladší člen Konfederácie politických väzňov Slovenska," informovalo KDH s tým, že parlament má voliť dvoch členov Správnej rady ÚPN.


Airbus predstavil novú čiernu skrinku. Je oranžová a pri nehode vyskočí z lietadla

Nový rekordér sa dostane do európskych lietadiel Airbus v roku 2019.

BRATISLAVA. Lietadlá Airbus dostanú ďalšiu čiernu skrinku, nebude však čierna a z lietadla bude vedieť v prípade nehody vyskočiť. Žiarivo oranžová skrinka má uľahčiť hľadanie lietadla v prípade nehody. Čierna skrinka ukladá vybrané údaje o chode lietadla. Záznam možno v prípade mimoriadnej situácie použiť ako dôkaz pri vyšetrovaní príčin. V budúcnosti by vyskakovacia skrinka mohla pomôcť objasniť nehody podobné letu 370 malajských aerolínií v roku 2014 – lietadlo ani jeho čiernu skrinku nikdy nenašli. Skrinka bude v lietadle umiestnená spolu s tradičnou čiernou skrinkou, informuje web Wired. Odpojovacia skrinka však bude nahrávať až 25 hodín hlasového záznamu z kokpitu a údajov z lietadla. Oranžovú skrinku namontujú v blízkosti zadnej časti trupu a bude vybavená pružinovým vyhadzovacím mechanizmom. V prípade havárie sa skrinka odpojí a buď dopadne na zem alebo odpláva. Vybavená bude tiež lokalizačným systémom, aby ju záchranári mohli ľahšie nájsť. Skrinka sa odpojí iba v prípade "veľkej štrukturálnej deformácie" alebo pri ponorení do hĺbky 1,8 metra. Pri tvrdých pristátiach a turbulenciách zostane na mieste. Čiernu skrinku chce montovať na lietadlá európska firma Airbus, začať má v roku 2019 pri dopravnom lietadle A350 a neskôr ju rozšíria do všetkých modelov. Odpojiteľnú čiernu skrinku dostanú najmä lety, ktoré lietajú ponad oceány a odľahlé časti sveta a v prípade nehody je ťažšie ich nájsť.


Hossu obvinený zo zabitia Filipínca ostáva vo väzbe

BRATISLAVA. Okresný súd (OS) Bratislava I pokračuje v pojednávaní v súdnej kauze zabitia Filipínca Henryho Acordu. V prípade je obžalovaný Juraj Hossu. Z väzby ho na pojednávanie eskortovali príslušníci Zboru väzenskej a justičnej stráže (ZVJS). Vo štvrtok vypovedajú ďalší predvolaní svedkovia. Zatiaľ na súde vypočuli jedného z lekárov k zdravotnému stavu poškodeného. Pacienta osobne nevidel, hodnotil jeho CT vyšetrenie, ktoré odhalilo aneuryzmu mozgovej tepny. "V bežnej praxi sa vyskytuje u jedného až troch percent bežnej populácie v dospelosti," ozrejmil súdu s tým, že v prípade jej prasknutia môžu byť následky rôzne, a to od bolestí hlavy až po smrť. Myslí si, že aneuryzma vznikla už pred útokom. Pred súdom vypovedal aj jeden z policajtov, ktorý mal v čase incidentu službu. Súdu ozrejmil, že na Obchodnej ulici spozorovali skupinu kričiacich ľudí, jedna osoba ležala na zemi. Situáciu preverili. "Najviac sme sa bavili s dvoma cudzincami, od ktorých sme sa dozvedeli, že chalan na zemi bol napadnutý, kopnutý do hlavy. Páchateľ sa v podstate priznal, podrobnosti si už nepamätám. Vravel niečo také, že poškodený je pasák, on len bránil ženy. Nepamätám si, či bola obžalovanému urobená dychová skúška. Bezpečnostnú prehliadku sme spravili, bol pri nej nájdený boxer, myslím, že vo vrecku," povedal. Vypočuli aj vedúceho právneho oddelenia nemocnice, v ktorej bol Acorda hospitalizovaný. Tvrdil, že do zdravotnej dokumentácie poškodeného mal jeden z lekárov neoprávnene dopísať nález - aneuryzmu, ktorá mala smrť spôsobiť. "K dispozícii sú štyri CT, v ktorých o tom nie je zmienka, dokonca jedno to výslovne vylučuje. Takisto v predbežnom pitevnom protokole sa ako dôvod smrti spomína tupý úder," uviedol. Zápis lekára označil za protizákonný. "Porušenie konštatovalo v protokole aj ministerstvo zdravotníctva," doplnil. "Z môjho pohľadu je aneuryzma vyvrátená. Sú tam aj znalecké posudky, je tam pitevný nález," povedala prokurátorka s tým, že nevie, na akom základe lekár písal tento posudok. OS odročil hlavné pojednávanie na 14. a 16. mája 2019. Na 14. mája budú predvolaní ďalší svedkovia, na 16. mája znalci a lekári, ozrejmil hovorca bratislavských súdov Pavol Adamčiak. Hossu ostane naďalej vo väzbe. OS vo štvrtok zároveň zamietol jeho žiadosť o prepustenie. Prvé hlavné pojednávanie sa začalo koncom januára tohto roka. Dohodu o vine a treste vtedy odmietli uzatvoriť prokurátorka Krajskej prokuratúry (KP) v Bratislave aj obžalovaný a jeho obhajca. "Nepopieram skutok, ktorý sa stal, ale nesúhlasím s právnou kvalifikáciou," povedal obvinený. V januári vypovedal, že v podvečer incidentu mali podľa jeho slov firemnú akciu, kde vypil niekoľko pív s kolegami a nadriadenými. Z hotela, kde sa akcia konala, neskôr išiel do mesta, kde si chcel dať "ešte zopár pív". Priznal, že v minulosti navštevoval psychiatričku a užíval lieky na upokojenie. Aj to, že okrem pív si dal liek Paretin a pred odchodom na akciu užil dva razy Lexaurin. Henryho Acordu podľa svojich slov napadol preto, lebo si myslel, že chce ubližovať ženám, s ktorými bol. Svoj čin oľutoval, tvrdí, že na konflikt má útržkovité spomienky. Priznal tiež, že pri sebe do mesta nosieval boxer. Nikdy ho však údajne v minulosti nepoužil a mal ho ako talizman aj v deň incidentu. Dvadsaťosemročný Juraj Hossu z okresu Dunajská Streda mal 26. mája minulého roka nadránom približne o 4.45 h napadnúť na Obchodnej ulici v Bratislave Filipínca, ktorý sa snažil zabrániť obťažovaniu dvoch žien. Hossu okrem iného opakovane kopal poškodeného, keď už ležal na zemi. Filipínec upadol do bezvedomia, došlo ku krvácaniu do mozgu a po niekoľkých dňoch v nemocnici na následky poranení zomrel. Náhradu škody si od páchateľa v prípade uznania viny požadujú zástupca príslušnej zdravotnej poisťovne aj právny zástupca pozostalých. Ten žiada nielen náhradu pohrebných nákladov, cestovných nákladov pozostalých, ale aj ušlú mzdu.


Kmotríkov advokát sa stal pravou rukou ministra

Štátnym tajomníkom ministerstva dopravy sa stal advokát Peter Ďurček. Je nominantom nacionalistickej SNS.

BRATISLAVA. Ako advokát zastupoval firmy podnikateľa Ivana Kmotríka či televíziu TV JOJ, na ktorej financovaní sa podieľa J&T. Teraz sa stal štátnym tajomníkom na ministerstve dopravy.  Advokáta Petra Ďurčeka, ktorého nominovala SNS, vymenovala vláda v stredu na tento post.  Miesto obsadil po Árpádovi Érsekovi z Mosta-Híd, ktorý sa stal koncom augusta ministrom dopravy.  Advokátska kancelária Bugala-Ďurček, v ktorej je Ďurček partnerom zastupuje koncern Ivana Kmotríka Grafobal Group. V referenciách sa chváli aj energetickou spoločnosť GGE, ktorá tiež patrila Kmotríkovi.  Začiatkom júla minulého roka ho však kúpil investičný fond Infracapital, ktorý patrí britskej finančnej spoločnosti Prudential. Cenu obchodu firmy nezverejnili, no podľa informácií webu IJGlobal mala presiahnuť sto miliónov eur.  Dobré vzťahy s firmami Ivana Kmotríka ukazujú aj ďalšie prepojenia. Týždenník Trend ešte v júni poukázal na personálne prepojenie medzi Grafobalom a spoločnosťou Hedin, ktorá vlastní 49 percent akcií dcérskej spoločnosti BVS - InfraServices, v ktorej figuruje spomínaný advokát Peter Ďurček ako podpredseda predstavenstva.  Ide o spoločnosť, ktorá je dcérskou spoločnosťou Bratislavskej vodárenskej spoločnosti, no vodárne si od nej musia deväť rokov objednávať servis vodovodov, kanalizácií či vodomerov. Spoločnosť okrem toho podľa výpisu z obchodného registra robí rôzne zemné či betonárske práce.  „Skutočnosť, že naša právnická firma poskytla právne služby niektorým firmám z portfólia firiem pána Kmotríka, nemá žiadnu súvislosť s nomináciou na daný post ani žiadny vplyv na môj budúci výkon štátnej služby,“ konštatoval Ďurček. Kto konkrétne nominoval Petra Ďurčeka na post štátneho tajomníka, nie je známe. Podnikateľ Ivan Kmotrík sa považuje za blízkeho najväčšej vládnej strane Smer-SD. Naposledy sa Robert Fico objavil po boku Kmotríka pred pár týždňami, keď sa oficiálne spustila výstavba národného futbalového štadióna v Bratislave.  Minister školstva Peter Plavčan (nominant SNS) na jar oznámil, že štát sa s firmou, v ktorej sedia ľudia Ivana Kmotríka, dohodol na predkupnom práve po dostavbe štadióna za maximálne 75 miliónov eur. Ešte druhá vláda Roberta Fica zo Smeru Kmotríkovi na výstavbu štadióna odklepla 27,2 milióna eur. Andrej Danko, šéf strany, ktorá Ďurčeka nominovala, zase podľa stránky Právnickej fakulty Univerzity Komenského skončili právo v rovnakom roku.  Poslanec SNS Anton Hrnko vraví, že o nominácii Petra Ďurčeka vedel a rozprávali sa o tomto mene aj na straníckej pôde. Minulosť nového štátneho tajomníka mu neprekáža. Vraví, že každý má nejaký životopis a aj on niekde pracoval, kým sa dostal do parlamentu.  Koaličný Most-Híd, ktorý po Sieti obsadil post ministra dopravy, dáva od Ďurčeka ruky preč. Predseda poslaneckého klubu strany Gábor Gál tvrdí, že Petra Ďurčeka nepozná a o tejto nominácii sa v strane za jeho prítomnosti nebavili.  Gál však skutočnosť, že Ďurček zastupuje firmy Ivana Kmotríka, za problém nepovažuje, keďže advokát nie je totožný so svojím klientom. Rovnako to za problém nepovažuje ani Andrej Hrnčiar, ktorý k Mostu prestúpil zo Siete.  „Každá politická strana berie za nomináciu politickú zodpovednosť. Je to teda čisto zodpovednosť SNS,“ konštatoval Hrnčiar.  Ďurček je v doprave neznámym človekom a doteraz sa v nej nepohyboval. On sám to však za problém nepovažuje. Hovorí, že niekoľko rokov pôsobil v manažérskych pozíciách viacerých firiem.   Šéfa Inštitútu pre dopravu a hospodárstvo Ondreja Mateja nominácia prekvapila. Tvrdí, že SNS vzhľadom na minulosť vedela siahnuť aj na ľudí, ktorí v danom rezorte už v minulosti pôsobili. Štátni tajomníci na ministerstvách by mali byť podľa neho nominovaní na základe odbornosti a mali by poznať ministerstvo, na ktoré idú. Matej dodal, že doprava je dnes vo veľmi zlom stave.  „Z minulosti máme príklady, keď boli posty obsadzované odborne, nebol na ministerstve problém. Tam, kde sa obsadzovali ľudia politicky, skončilo sa to s problémami,“ dodal Matej.  Zatiaľ nie je známe, čo bude mať Ďurček na starosti. Konkrétne okruhy jeho pôsobenia na ministerstve budú predmetom rokovaní s ministrom po detailnejšom oboznámení sa s problematikou rezortu, skonštatovala hovorkyňa ministerstva dopravy Karolína Ducká. V tomto programovom období však ministerstvo dopravy v rámci eurofondov rozhoduje o projektoch v stámiliónoch eur. Okrem výstavby diaľnic a rýchlostných ciest rezort rozhoduje aj o rekonštrukciách ciest prvej triedy či modernizácii železníc. Ide o posledné peniaze z eurofondov, ktoré k nám poplynú. Zároveň sa z eurofondov platia aj rôzne štúdie realizovateľnosti na rôzne projekty. Medzi ne patrí napríklad štúdia realizovateľnosti na modernizáciu bratislavského prístavu či postavenie železničnej stanice Filiálka v Bratislave.  Okrem toho pod rezort patrí aj stavebný zákon či podpora cestovného ruchu na Slovensku. Práve schválenie nového stavebného zákona patrí medzi priority ministerstva dopravy. Pokúsil sa o to i Ján Počiatek, no návrh zákona stiahol. Ministerstvo pritom rozhoduje aj o prideľovaní rôznych IT projektov.   Tento text ste mohli čítať vďaka tomu, že platíte za obsah. Vážime si to.


Volkovi na univerziáde nesadla strava. Často som si doprial aj pizzu, priznal

BRATISLAVA. Slovenskí športovci dosiahli na Svetovej letnej univerziáde na Taiwane tri výborné výsledky. Bronzová medaila Jána Volka v šprinte na 200 metrov nebola pri jeho súčasnej forme prekvapením, Alexandra Bezeková však štvrtou priečkou v behu na rovnakej trati dosiahla životný úspech. O druhý cenný kov sa postarali tenisti Ivan Košec a Simona Parajová, ktorí získali striebro v miešanej štvorhre. Pre Volka je univerziádny bronz už štvrtý cenný kov v tomto roku na vrcholnom podujatí. Predtým na halových ME v Belehrade bral v marci na 60 metrov striebro, na júlových ME do 23 rokov Bydgoszczi zlato na 200 a striebro na 100 metrov. "Po dobehu sme boli presvedčení, že skončil štvrtý. Škoda prvej stovky, ktorú Janko zvykne bežať rýchlejšie. Ale tieto preteky veľmi ovplyvnil silný vietor, pretože bežcom v prvej a druhej dráhe pomohol až po prvú zákrutu," povedala trénerka slovenského atléta Naďa Bendová. Na stometrovej trati sa Volko medzi najlepších kvalifikoval piatym najlepším časom 10,28 sekundy, rovnaká priečka sa mu ušla aj vo finále. Keď som videl štartovku pred univerziádou, tak som ani nedúfal, že pobežím finále. Ale som neskutočne spokojný s celou sezónou, splnil som si sny. "Nerád sa vyhováram, ale medzi semifinále a finále bola krátka pauza, iba hodinová. Nemal som už toľko síl najmä na štarte," dodal Volko, ktorý pred sezónou nedúfal, že bude taká úspešná. "Keď som videl štartovku pred univerziádou, tak som ani nedúfal, že pobežím finále. Ale som neskutočne spokojný s celou sezónou, splnil som si sny. Vďačím za ne najmä skvelej príprave," dodal 20-ročný pretekár, ktorého teraz čaká pauza. Vyplní ju krátkym oddychom a prípravou na študijné povinnosti. Iba tesne o tisíciny ušlo finále 100 m Bezekovej, o jej neúčasti rozhodla cieľová fotografia. Mladá Košičanka si po tomto rezultáte poplakala, no v druhej disciplíne na dvojnásobnej trati skončila medzi najlepšími na štvrtom mieste. "Som rada, že som dokázala predbehnúť súperky, ktoré mali oveľa lepšie osobáky ako ja. Mrzela ma neúčasť vo finále stovky, tak som sa chcela revanšovať aspoň na dvojstovke. Ja si štvrté miesto nesmierne cením, pretože som mala náročný program." Celkové vystúpenie hodnotí ako vydarené. "Zabehla som lepšie výsledky ako pred dvomi rokmi a aj v lepšej konkurencii. Takže musím byť spokojná," dodala Bezeková. Slovenská výprava musela na univerziáde bojovať s netypickými podmienkami. Okrem veľkého tepla a vlhkosti vzduchu nesedela športovcom ani strava. "Nebolo to jednoduché. Prísť z trate, kde bolo takmer 40 stupňov do stanu, kde bolo vďaka klimatizácii 16, tak to sa bez svetra naozaj nedalo zvládnuť. Strava bola ázijská, nie každému sadla, mne teda nie. Ale napokon sme to dali na cestovinách a často som si doprial aj pizzu," pridal zaujímavosť z dejiska Volko. Slovensko v ére samostatnosti od roku 1993 získalo na jednotlivých Svetových univerziádach dovedna už 47 medailí, z nich 8 zlatých, 16 strieborných a 23 bronzových. V Taipei malo zastúpenie v 13 športoch.


Na úvod čelia obrovskej sile. Budeme ju musieť zvládnuť, vraví Bokroš

Mladých Slovákov čaká šampionát dvadsiatok, začínajú proti Kanade.

BRATISLAVA. Silu tímu nevie presne odhadnúť ani tréner Ernest Bokroš. Slovenskú hokejovú reprezentáciu čakajú tradične na prelome rokov majstrovstvá sveta hráčov do 20 rokov. A je dosť možné, že pre Bokrošov tím to bude turnaj o jednom zápase. Jeho výsledok zrejme rozhodne o tom, či sa šampionát bude hodnotiť pozitívne, alebo negatívne. Ten zlomový bude piatkový súboj proti Lotyšsku. Ešte predtým Slováci odohrajú zápasy proti domácej Kanade a Američanom. Na záver bojov v základnej skupine ich čaká silvestrovský súboj proti vicemajstrom sveta Rusom. Prvé štyri tímy v skupine postúpia do štvrťfinále, piateho čaká baráž o udržanie sa medzi elitou. „Kanaďania i Američania budú veľmi ťažkými súpermi. Je nám jasné, že v prvých dvoch zápasoch bude proti nám stáť obrovská sila, ale budeme ju jednoducho musieť zvládnuť,“ hovorí Bokroš. Ani prípravné zápasy koučovi príliš nenaznačili, čo môže od tímu očakávať. Slováci najskôr smoliarsky prehrali so silným Švédskom 3:4, hoci ešte necelé tri minúty pred koncom zápasu viedli a rozhodujúci gól dostali trinásť sekúnd pred záverečnou sirénou. V druhom prípravnom súboji utŕžili debakel od obhajcov titulu Fínov 1:8. „Prevýšili nás vo všetkom. Bolo až prekvapujúce, s akou ľahkosťou dávali góly. Chlapci pocítili na vlastnej koži, čo dosiaľ nezažili. Ale radšej odohrať podobný zápas pred šampionátom než v jeho priebehu,“ rozoberal Bokroš pre web hokejového zväzu. Skúsený kouč priviedol pred dvoma rokmi tím okolo Martina Réwaya, Petra Cehlárika či brankára Denisa Godlu nečakane až k bronzovým medailám. Aj vtedy sa šampionát konal v Toronte a Montreale. Prevýšili nás vo všetkom. Bolo až prekvapujúce, s akou ľahkosťou dávali góly. Chlapci pocítili na vlastnej koži, čo dosiaľ nezažili. Pri debate o tom, či môže súčasný tím nadviazať na spomínaný úspech, je však Bokroš veľmi opatrný. Medzi riadkami naznačuje, v čom sú slabiny terajšej reprezentácie. „Sú rôzne ročníky mladých hokejistov. Niekedy je v ročníku viac individualít, zručnejších chlapcov. Ale teraz nemáme veľa rozdielových hráčov, najmä čo sa týka ofenzívy,“ hovorí tréner. Dvadsiatka mala už v príprave, ktorú tradične odohrala v najvyššej slovenskej hokejovej súťaži, veľké problémy so strieľaním gólov. Z dvadsiatich zápasov vyhrala len dva a mala celkové skóre 20:82 – teda priemer jeden strelený gól na zápas. „Jedna vec je dať chlapcom kondíciu, organizáciu hry, disciplínu. Ale strieľanie gólov – aj keď sme napríklad presilovky nacvičovali dennodenne – to sa už ťažko natrénuje. Buď to hráč má v rukách, alebo nie,“ povzdychol si reprezentačný kouč. V tíme je dvanásť hráčov zo slovenskej ligy, šesť zo zámorských súťaží a päť z európskych. Slováci by mali mať oporu na brankárskom poste vďaka Adamovi Húskovi i Matejovi Tomekovi. Lídrom obrany je Erik Černák, ktorého čaká už štvrtý šampionát dvadsiatok. Naopak, premiérové MS 20 čakajú 17-ročného obrancu Martina Fehérváryho, ktorý už v lanskej sezóne nazrel aj do seniorského tímu v Malmö a jeho vzorom je Ľubomír Višňovský. Medzi lídrov ofenzívy by mal patriť Radovan Bondra, ktorý má zatiaľ výbornú sezónu v juniorskej WHL v tíme Vancouver Giants. Útočník, ktorého draftovalo Chicago, bude štartovať už na treťom šampionáte dvadsiatok. Naopak, Bokroš v poslednej chvíli prišiel pre zranenie kolena o talentovaného krídelníka Samuela Bučeka, s ktorým na šampionáte počítal. B-skupina: Slovensko, Kanada, USA, Rusko, Lotyšsko A-skupina: Fínsko, Švédsko, Česko, Švajčiarsko, Dánsko Program Slovákov:  Kanada - Slovensko (28. decembra o 2.00 SEČ) Slovensko - USA (29. decembra o 1.30 SEČ) Slovensko - Lotyšsko (31. decembra o 1.30 SEČ) Rusko - Slovensko (1. januára o 2.00 SEČ)


Ochorenie mozgu zabilo v Indii už vyše sto detí

PATNA. Vyše 100 detí v indickom štáte Bihár už zomrelo na vírusovú infekciu mozgu, zrejme súvisiacu s ovocím liči. V pondelok o tom informovali tamojší predstavitelia. Severoindický štát Bihár so 100 miliónmi obyvateľov patrí k územiam s najhorším zdravotným stavom obyvateľstva v rámci celej krajiny a je aj jedným z najchudobnejších. Štát zároveň trpí vlnou horúčav, ktorá je druhou najdlhšou zaznamenanou v Indii a zatiaľ si vyžiadala 78 ľudských životov, uviedla tlačová agentúra AFP. Bihár zápasí s výskytom syndrómu akútnej encefalitídy (AES) od začiatku júna. V najväčšej štátnej nemocnici v meste Muzaffarpur zomrelo 85 detí a ďalších 18 podľahlo chorobe v súkromnom zariadení. Väčšinu obetí postihlo náhle a prudké zníženie hladiny cukru v krvi, povedal pre AFP predstaviteľ zdravotníctva Ašok Kumar Singh. Podobné epidémie nastávajú každoročne v letných mesiacoch v tých istých okresoch od roku 1995, už typicky sa zhodujú s obdobím dozrievania ovocia liči. Americkí vedci pred niekoľkými rokmi oznámili, že mozgové ochorenie môže súvisieť s jedovatou látkou nachádzajúcou sa v liči. Takisto uviedli, že na zistenie presnej príčiny ochorenia je potrebný ďalší výskum. Toto ochorenie mozgu vedie k záchvatom, zmene duševného stavu a smrti vo vyše tretine prípadov. Televízne stanice odvysielali rozrušených rodičov sediacich vedľa svojich detí, pričom na jednej posteli sa ich tlačilo niekoľko. Lekár pre miestnu televíznu stanicu povedal, že spomínaná štátna nemocnica v Muzaffarpure vôbec nebola pripravená na nával pacientov. Väčšinu z nich pritom museli priviesť na invalidných vozíkoch, pretože boli pri vedomí iba napoly. Neurologické ochorenie, s miestnym názvom čamki buchar, si v roku 2014 vyžiadalo rekordný počet 150 ľudských životov. Výskyt vírusovej infekcie mozgu spozorovali aj v Bangladéši a vo Vietname v tých oblastiach, kde rastie liči.


Ceny agrokomodít boli v marci medziročne nižšie

Z rastlinných výrobkov zlacneli napríklad zemiaky, ale ceny strukovín vzrástli.

BRATISLAVA. Ceny poľnohospodárskych výrobkov boli v marci 2017 medziročne nižšie o 2,6 %. Ceny rastlinných výrobkov sa znížili o 9 %, ceny živočíšnych výrobkov vzrástli o 0,5 %. Informoval o tom dnes Štatistický úrad (ŠÚ) SR. Z rastlinných výrobkov klesli ceny zemiakov o 18,6 %, obilnín o 9,7 %, olejnatých plodov a semien o 5,7 %. Vzrástli ceny strukovín o 2,7 % a ceny ovocia a zeleniny o 14,2 %. Zo živočíšnych výrobkov sa zvýšili ceny jatočných ošípaných o 4,1 %, konzumných slepačích vajec o 8,7 %, živých rýb o 3 % a surového kravského mlieka o 3,3 %. Znížili sa ceny surovej ovčej vlny v pote o 10 %, jatočných jahniat a oviec o 9,2 % a jatočnej hydiny o 2,5 %. Ceny hovädzieho dobytka vrátane teliat sa nezmenili. Od začiatku roka klesli ceny poľnohospodárskych výrobkov v priemere o 5,1 % vplyvom nižších cien rastlinných výrobkov o 12,9 % a živočíšnych výrobkov o 0,3 %.


Duda uzavrel ďalšiu stávku. Ak chce vyhrať, musí streliť viac gólov

BERLÍN. Slovenský futbalista Ondrej Duda uzavrel so spoluhráčom z Herthy Berlín Salomonom Kalouom ďalšiu stávku. Po úspechu v uplynulej sezóne, keď Duda pokoril hranicu ôsmich gólov a od krídelníka dostal Rolexky, sa dvojica dohodla na novej výzve. Dvadsaťštyriročný slovenský reprezentant strelil v ročníku 2018/2019 dokonca jedenásť ligových gólov a Kalou na to adekvátne zareagoval. Ak chce Duda nové hodinky, tentokrát musí dosiahnuť 16 zásahov. "Je to dosť, ale súhlasil som. Vždy si treba posúvať latku, napokon vo futbale je možné všetko," povedal Duda pre Berliner Zeitung. Ak sa mu podarí stávku vyhrať, ani tentokrát si luxusné hodinky nenechá pre seba. "Samozrejme, že nejde o výhru, ale motiváciu. Rolexky nepotrebujem a ak ich získam, opäť podporím dobrú vec," uviedol Duda, ktorý za hodnotu predošlých hodiniek kúpil defibrilátor hasičom v rodnej Snine.


Poliačik sa obáva zamrznutého parlamentu, Matovič hrozí megafónom

Poslanci opäť debatovali o novele Rokovacieho poriadku NRSR.

BRATISLAVA. Prijatie koaličného návrhu novely Rokovacieho poriadku Národnej rady SR spôsobí, že slovenský parlament zamrzne. V rozprave k tejto právnej norme to v piatok vyhlásil opozičný poslanec Martin Poliačik (SaS). "Bude sa rokovať o štátnom rozpočte a ja tu rozviniem transparent s textom: 'Toto je transparent nepovolených rozmerov'. A od tej chvíle sa už nebudeme baviť o štátnom rozpočte," povedal Poliačik. Koalíciu preto vopred varoval, že ak je jej cieľom dosiahnuť cez novelu parlamentné rokovanie v dobrej atmosfére, týmto rokovacím poriadkom to na sto percent nedosiahne. "Slovenský parlament potrebuje povedať, že je parlamentom vyspelej krajiny rešpektujúcej demokraciu, že nepotrebuje strážiť svoje symboly armádou a že je zaradený medzi najvyspelejšie parlamenty sveta," apeloval Poliačik. Podľa jeho slov potrebuje NR SR posilniť inštitucionálne. "Ak parlament povie, premiér či minister sa dvihne a klusá, aby tu bol. To by bol parlament, ktorý by mal úctu. Zároveň musí byť odbornou a relevantnou inštitucionálnou opozíciou voči vláde," dodal Poliačik. Celkom by stačilo, ak by nás nechali hovoriť tak, ako doteraz. Povedal tiež za SaS Ondrej Dostál. Vo svojom hodinovom vystúpení poslanec Dostál zhrnul všetky svoje pripomienky k návrhu rokovacieho poriadku, s ktorým nesúhlasí väčšina opozičných a niekoľko koaličných poslancov. „Osemdesiat percent vecí by sa muselo vyhodiť, aby som mohol za zákon hlasovať,“ povedal Dostál. Líder OĽaNO-NOVA Igor Matovič opäť pripomenul, že predkladateľ návrhu zákona o rokovacom poriadku nie je v pléne. Podľa neho sa Danko „hanbí za svoje dielo“. Matovič zdôraznil, že Dankova strana za šesť mesiacov vo vláde neurobila nič pre ľudí, ktorí ich volili. „Keď predkladám návrh, považujem za svoju povinnosť byť tu. Mal tu byť a obhajovať svoj návrh,“ povedal dnes na rokovaní parlamentu Matovič. „Za šesť mesiacov ste neurobili nič pre ľudí. Aké riešenie predložila SNS v školstve, v poľnohospodárstve, v obrane, kde má ministrov? SNS sa vydáva v šľapajach Jána Slotu,“ dodal s tým, že rokovací poriadok nič zásadné v krajine nezmení. Podľa neho cieľom nového rokovacieho poriadku je, aby sa z parlamentu stalo miesto, kde sa tvoria zákony, ktoré ako vo štvrtok Danko nechtiac povedal „potrestajú ľudí, ktorí si to nezaslúžia“. Právo hovoriť je podľa opozičného poslanca sväté právo v demokracii. Koalícia sa vraj správa ako totalita a diktatúra. „Keď mi vypnete mikrofón, ja si donesiem megafón a dopoviem, čo chcem povedať. Pomôžete nám, aby sa zakázané ovocie dostalo medzi voličov. Preto vám radím, choďte z kratšej cesty späť,“ povedal Matovič. Danko podľa Matoviča za šesť mesiacov od parlamentných volieb nepoukázal na nič podstatné, zaoberá sa nepodstatnými vecami ako tričká, transparenty či keksíky v parlamente. Poslankyňa z SNS Eva Antošová si predsedu strany zastala. „Pán Danko má svoje povinnosti a určite teraz nesedí na kávičke. Poslanci a ministri pracujú podľa svojho plánu a podľa programového vyhlásenia vlády, ktoré podpísali. My chceme robiť rozumné veci,“ povedala. Poslankyňa Erika Jurinová z OĽaNO dodala, že Matovič dal do pozoru celú koalíciu, keď pre jeho transparenty a oblečenému tričku v NR SR menia celý rokovací poriadok.


Polícia sa zameria na vodičov v blízkosti festivalov

BRATISLAVA. Aj počas tohto leta bude polícia pokračovať v preventívnych akciách zvyšujúcich povedomie vodičov o nebezpečenstve alkoholu za volantom. Zameria sa pritom na letné hudobné festivaly, ktoré sa uskutočňujú počas víkendov, a na mladých ľudí. Práve tieto dva faktory sa totiž podľa policajných štatistík spájajú s najväčším rizikom dopravných nehôd s prítomnosťou alkoholu. Celoslovenská preventívna kampaň s názvom Pohodové leto za volantom začína už tejto víkend, na tlačovej konferencii o nej v piatok v Bratislave informoval riaditeľ odboru dopravnej polície Prezídia Policajného zboru SR Ján Ignaták a prezidentka Slovenského združenia výrobcov piva a sladu (SZVPS) Jana Shepperd. Polícia zvýši svoju prítomnosť v blízkosti festivalu Topfest na Zelenej vode pri Novom Meste nad Váhom, kde bude už v piatok kontrolovať alkohol v dychu vodičov. Disciplinovaných odmenia policajné hliadky magnetkami a osviežovačmi vzduchu, s informáciou o orientačnom čase zostatkového alkoholu v krvi. Na ich príprave sa podieľalo okrem polície a SZVPS aj Oddelenie bezpečnosti cestnej premávky ministerstva dopravy. Šéf dopravnej polície priblížil, že práve v lete narastá podiel dopravných nehôd zavinených vodičmi pod vplyvom alkoholu. Kým cez rok zavinia každú deviatu dopravnú nehodu, počas letnej turistickej sezóny je to už každá siedma. Najrizikovejšie sú pritom víkendy, počas ktorých sa v rámci celého roka udeje až 42 percent nehôd zavinených vodičmi s alkoholom v krvi. Podľa Ignatáka sa pod ne podpisujú najmä mladí ľudia vo veku 18 až 29 rokov, ktorí majú na svedomí 40 percent týchto nehôd. "Tieto štatistické údaje sme skĺbili, že kedy a kde by sme mohli nájsť najviac takýchto vodičov a byť tam, aby sme na nich pozitívne vplývali," vysvetlil, ako si polícia zvolila cieľ preventívnej akcie. "Rozhodli sme sa, že pri hudobných festivaloch, kde sa združuje veľmi veľa mladých ľudí, a počas víkendov tam budeme v čo najhojnejšom počte a kontrolovať ľudí, či nešoférujú pod vplyvom alkoholu. Odmeniť by sme chceli práve tých vodičov, u ktorých alkohol nezistíme," doplnil. Hneď o týždeň bude preventívna akcia pokračovať na najznámejšom slovenskom hudobnom festivale Pohoda. Mená ďalších festivalov, na ktoré sa polícia zameria, Ignaták spresniť zámerne nechcel. Vodičov však bude na zosilnené policajné hliadky počas festivalov upozorňovať Zelená vlna RTVS, ktorá je partnerom preventívnej kampane. "Tak, ako každý výrobca akéhokoľvek produktu, aj výrobcovia piva majú záujem na tom, aby spotrebiteľ mal dobrý zážitok a nemal problémy spojené s produktom, ktorý vyrába," vysvetlila prezidentka SZVPS Jana Shepperd, prečo sa výrobcovia piva zapojili do preventívnej kampane. Cieľom pivovarníkov pritom je apelovať na konzumentov alkoholického piva, aby tak robili s mierou a uvedomovali si nebezpečenstvo zostatkového alkoholu. Ľuďom, ktorí majú v pláne šoférovať, potom pivovarníci radia zvoliť si nealko pivo alebo nealko radlery. Ich spotreba podľa Jana Shepperd zaznamená na Slovensku každý rok niekoľkopercentný nárast. "V súčasnosti nealkoholické verzie piva a radlerov tvoria asi 20 percent celkovej produkcie piva," priblížila prezidentka SZVPS. Počas leta polícia taktiež zvýši dohľad aj na miestach iných kultúrno-spoločenských podujatí, v okolí kúpalísk, letovísk, železničných staníc, i ďalších miest so zvýšeným pohybom osôb. Polícia pripravila aj preventívno-výchovné aktivity, takže policajti navštívia deti a mládež v detských táboroch, ale aj seniorov v kluboch dôchodcov.